2007R1386 — HR — 05.08.2009 — 002.003









▼B

UREDBA VIJEĆA (EZ) br. 1386/2007

od 22. listopada 2007.

o mjerama očuvanja i provedbe koje se primjenjuju na području koje regulira Organizacija za ribarstvo na sjeverozapadnom Atlantiku







VIJEĆE EUROPSKE UNIJE, uzimajući u obzir Ugovor o osnivanju Europske zajednice, a posebno njegov članak 37., uzimajući u obzir prijedlog Komisije, uzimajući u obzir mišljenje Europskog parlamenta ( 1 ), budući da: (1) Konvencija o budućoj višestranoj suradnji u području ribarstva na sjeverozapadnom Atlantiku, dalje u tekstu Konvencija NAFO, odobrilo je Vijeće Uredbom (EEZ) br. 3179/78 od 28. prosinca 1978. o zaključivanju od strane Europske ekonomske zajednice Konvencije o budućoj višestranoj suradnji u području ribarstva na sjeverozapadnom Atlantiku ( 2 ), i stupila je na snagu 1. siječnja 1979. (2) Konvencija NAFO pruža odgovarajući okvir za višestranu suradnju u području racionalnog očuvanja i gospodarenja ribolovnim resursima na području koje je utvrđeno Konvencijom. (3) Na svom 25. godišnjem zasjedanju održanom u Halifaxu od 15. do 19. rujna 2003. NAFO je u značajnoj mjeri izmijenio mjere očuvanja i provedbe koje se primjenjuju na ribarska plovila koja obavljaju ribolov na području obuhvaćenom Konvencijom, ali u zonama koje nisu pod nacionalnom jurisdikcijom ugovornih stranaka. (4) Te mjere uključuju i odredbe čiji je cilj poticati plovila neugovornih stranaka na poštovanje mjera očuvanja i provedbe kako bi se osiguralo puno poštovanje mjera očuvanja i gospodarenja koje je donio NAFO. (5) Te mjere uključuju i mjere kontrole koje se primjenjuju na plovila koja plove pod zastavom ugovorne stranke i obavljaju ribolov u NAFO-vom području, kao i sustav inspekcijskih pregleda na moru i u lukama koji uključuje postupak obavljanja inspekcija i nadzora te postupke koje u slučaju prekršaja moraju primjenjivati ugovorne stranke. (6) Te mjere također predviđaju obvezne inspekcijske preglede plovila neugovornih stranaka koja dobrovoljno ulaze u luke ugovornih stranaka te zabranu iskrcaja i pretovara ulova ako se tijekom takvog inspekcijskog pregleda utvrdi da su pri ribolovu kojim je ostvaren taj ulov prekršene mjere očuvanja koje je donio NAFO. (7) Sukladno člancima 11. i 12. Konvencije NAFO, te mjere stupaju na snagu 1. siječnja 2004. i postaju obvezujuće za ugovorne stranke; Zajednica bi trebala primjenjivati te mjere. (8) Većina je tih odredaba prenesena u pravo Zajednice Uredbom Vijeća (EEZ) br. 1956/88 od 9. lipnja 1988. o donošenju odredaba za primjenu Programa zajedničkog međunarodnog inspekcijskog nadzora koji je donijela Organizacija za ribarstvo na sjeverozapadnom Atlantiku ( 3 ), Uredbom Komisije (EEZ) br. 2868/88 od 16. rujna 1988. o utvrđivanju detaljnih pravila za primjenu Programa zajedničkog međunarodnog inspekcijskog nadzora koji je donijela Organizacija za ribarstvo na sjeverozapadnom Atlantiku ( 4 ), Uredbom Vijeća (EEZ) br. 189/92 od 27. siječnja 1992. o usvajanju odredaba za primjenu određenih mjera kontrole koje je donijela Organizacija za ribarstvo na sjeverozapadnom Atlantiku ( 5 ), Uredbom Vijeća (EZ) br. 3680/93 od 20. prosinca 1993. o utvrđivanju određenih mjera za očuvanje i gospodarenje ribolovnim resursima u reguliranom području kako je definirano Konvencijom o budućoj višestranoj suradnji u području ribarstva na sjeverozapadnom Atlantiku ( 6 ), Uredbom Vijeća (EZ) br. 3069/95 od 21. prosinca 1995. o uspostavi programa promatrača Europske zajednice koji se primjenjuje na ribarska plovila Zajednice koja obavljaju ribolov na području koje regulira Organizacija za ribarstvo na sjeverozapadnom Atlantiku (NAFO) ( 7 ) i Uredbom Vijeća (EZ) br. 1262/2000 od 8. lipnja 2000. o utvrđivanju određenih mjera kontrole plovila koja plove pod zastavom stranke koja nije ugovorna stranka Organizacije za ribarstvo na sjeverozapadnom Atlantiku (NAFO) ( 8 ). (9) U svrhu učinkovite provedbe izmijenjenih mjera očuvanja i provedbe koje je donio NAFO, te bi Uredbe trebalo staviti izvan snage i zamijeniti jednom Uredbom koja će povezati i dopuniti sve odredbe vezane uz ribolovne aktivnosti koje proizlaze iz obveza Zajednice kao ugovorne stranke Konvencije. (10) Neke mjere koje je donio NAFO prenesene su u pravo Zajednice Uredbom o godišnjem ukupnom dopuštenom ulovu (TAC) i kvotama, a zadnje Uredbom Vijeća (EZ) br. 51/2006 od 22. prosinca 2005. o utvrđivanju za 2006. godinu ribolovnih mogućnosti i s njima povezanih uvjeta za određene riblje stokove i skupine ribljih stokova, koji se primjenjuju u vodama Zajednice i na plovila Zajednice u vodama u kojima su na snazi ograničenja ulova ( 9 ). Odredbe te vrste, koje nisu privremene prirode, trebalo bi prenijeti u novu Uredbu. (11) Uredba Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru zajedničke ribarstvene politike ( 10 ) donesena je 2002. Prema toj Uredbi države članice moraju nadzirati aktivnosti što ih plovila koje plove pod njihovim zastavama obavljaju izvan voda Zajednice. (12) Članak 2. stavak 3. Uredbe (EEZ) br. 2847/93 od 12. listopada 1993. o osnivanju sustava kontrole koji se primjenjuje na zajedničku ribarstvenu politiku ( 11 ) predviđa da svaka država članica mora osigurati da se aktivnosti njezinih plovila izvan ribolovne zone Zajednice na odgovarajući način prate i da se, ako postoje takve obveze Zajednice, podvrgavaju inspekcijskom pregledu i nadzoru kako bi se osiguralo poštovanje pravila Zajednice koja se primjenjuju u tim vodama; trebalo bi stoga predvidjeti da države članice čijim je plovilima dopušteno obavljati ribolov na području koje regulira NAFO imenuju inspektore u NAFO koji će biti odgovorni za praćenje i nadzor te da osiguraju odgovarajuća sredstva za inspekcijske preglede. (13) Kako bi se osiguralo praćenje ribolovnih aktivnosti na području koje regulira NAFO, nužno je da pri primjeni tih mjera države članice surađuju kako međusobno tako i s Komisijom. (14) Države članice dužne su osigurati da njihovi inspektori postupaju u skladu s inspekcijskim postupcima koje je odredio NAFO. (15) Kako bi se osiguralo da se dodatne mjere očuvanja i provedbe koje donese NAFO i koje postanu obvezne za Zajednicu mogu provoditi u rokovima utvrđenima u Konvenciji NAFO, Vijeće može izmijeniti ovu Uredbu kvalificiranom većinom na prijedlog Komisije, budući da: DONIJELO JE OVU UREDBU:







POGLAVLJE I.

OPĆE ODREDBE

Članak 1.

Predmet

Ovom se Uredbom utvrđuju pravila u skladu s kojima Zajednica primjenjuje mjere očuvanja i provedbe koje je donijela Organizacija za ribarstvo na sjeverozapadnom Atlantiku (NAFO).

Članak 2.

Područje primjene

1. Odredbe poglavlja II. do V. ove Uredbe primjenjuju se na sve aktivnosti gospodarskog ribolova koje obavljaju ribarska plovila Zajednice pri ribolovu vrsta obuhvaćenih Konvencijom NAFO na području koje regulira NAFO.

2. Mjere očuvanja i provedbe koje se tiču ribolova, posebno one koje se odnose na veličinu oka mrežnog tega, ograničenja veličine, područja zatvorena za ribolov te sezone lovostaja ne primjenjuju se na istraživačka plovila koja su aktivna na području koje regulira NAFO.

Članak 3.

Definicije

Za potrebe ove Uredbe:

1. „Ribarsko plovilo” znači svako plovilo koje se koristi ili se koristilo za obavljanje ribolovnih aktivnosti, uključujući plovila za preradu ribe i plovila koja se koriste za pretovar ili bilo koju drugu aktivnost koja je priprema za ribolov ili je povezana s ribolovom, uključujući pokusni ili istraživački ribolov.

2. „Istraživačko plovilo” znači svako stalno istraživačko plovilo ili plovilo koje se uobičajeno koristi za ribolovne aktivnosti ili aktivnosti povezane s ribolovom, a koje se upotrebljava ili zakupljuje za ribarstveno istraživanje i koje je prijavljeno kao takvo.

3. „Ribolovne aktivnosti” znači ribolov, postupci za preradu ribe, prekrcaj ribe ili ribljih proizvoda te bilo koja druga aktivnost koja je priprema za ribolov ili je povezana s ribolovom na području koje regulira NAFO.

4. „Inspektor” znači inspektor službe za kontrolu ribarstva ugovorne stranke NAFO-a koji je imenovan za rad u NAFO-ovom Programu zajedničkog međunarodnog inspekcijskog nadzora.

5. „Izlazak u ribolov” znači razdoblje koje počinje kad plovilo uđe na područje koje regulira NAFO i završava kad plovilo napusti regulirano područje i kad se iskrca ili prekrca sav ulov ostvaren na reguliranom području.

6. „Plovilo neugovorne stranke” znači plovilo koje je viđeno ili na drugi način identificirano i prijavljeno da obavlja ribolovne aktivnosti na području koje regulira NAFO i (a) koje vijori zastavu države koja nije ugovorna stranka Konvencije NAFO; ili (b) za koje postoji osnovana sumnja da je bez državne pripadnosti.

7. „Ribolov NNN” znači nezakonite, neregulirane i neprijavljene ribolovne aktivnosti na području koje regulira NAFO.

8. „Plovilo NNN” znači plovilo neugovorne stranke koje obavlja nezakonite, neregulirane i neprijavljene ribolovne aktivnosti na području koje regulira NAFO.

9. „Popis NNN” znači popis koji sadrži podatke o plovilima za koje je NAFO utvrdio da se bave ribolovom NNN.

10. „Područje koje regulira NAFO” znači područje definirano u članku 1. Konvencije o budućoj višestranoj suradnji u području ribarstva na sjeverozapadnom Atlantiku (Konvencija NAFO).

11. „Potpodručje” znači potpodručje kako je definirano u Prilogu III. Konvenciji NAFO.

12. „Dio potpodručja” znači dio potpodručja kako je definiran u Prilogu III. Konvenciji NAFO.

13. „Ostala kvota” znači kvota koju plovila Zajednice dijele s plovilima koja vijore zastave drugih ugovornih stranaka NAFO-a.

14. „Program NAFO” znači Program zajedničkog inspekcijskog nadzora koji je donio NAFO.

15. „NAFO-ove mjere očuvanja i provedbe” znači mjere očuvanja i provedbe koje su donijeli Komisija za ribarstvo i Glavno vijeće NAFO-a.

16. „Očevidnik o ribolovu” znači očevidnik iz Uredbe Komisije (EEZ) br. 2807/83 ( 12 ) u koji se bilježe ribolovne aktivnosti i ulovi.

17. „Očevidnik o proizvodnji” znači očevidnik u kojemu se evidentira riba u obliku proizvoda.

18. „Plan kapaciteta” znači crtež ili opis koji prikazuje skladišni kapacitet u kubnim metrima svih skladišta i drugih mjesta za čuvanje ribe na ribarskom plovilu.

19. „Plan slaganja tereta” znači crtež koji prikazuje mjesto na kojemu se skladišti riba u brodskim skladištima i drugim mjestima za čuvanje ribe na ribarskom plovilu.

▼M1

20. „Prekrcaj” je prebacivanje s jednog plovila na drugo bilo koje količine ribolovnih resursa ili proizvoda od njih zadržanih na plovilu.

▼M2

21. „Pridnene ribolovne aktivnosti” znači svaka ribolovna aktivnost koja uključuje ribolovni alat za koji je vjerojatno da će doći u dodir s dnom oceana tijekom uobičajenih ribolovnih operacija.

22. „Postojeća područja pridnenog ribolova”znači područja u kojima se, kako je naznačeno u sustavu praćenja plovila (VMS) i/ili drugim georeferentnim podacima, pridnene ribolovne aktivnosti provode najmanje dvije godine unutar izvještajnog razdoblja od 1987. do 2007.

23. „Nova područje pridnenog ribolova” znači svako područje, osim postojećeg područja pridnenog ribolova, u kojem se provode pridnene ribolovne aktivnosti.

▼B







POGLAVLJE II.

TEHNIČKE MJERE

Članak 4.

Prilov zadržan na plovilu

1. Ribarska plovila ograničavaju prilov na najviše 2 500 kg ili 10 %, ovisno o tome što je veće, za svaku vrstu koju regulira NAFO i za koju Zajednici nije dodijeljena nijedna kvota.

2. U slučajevima kad je na snazi zabrana ribolova ili kad je „ostala” kvota u cijelosti iskorištena, prilov dotičnih vrsta ne smije premašiti 1 250 kg ili 5 %, ovisno o tome što je veće.

3. Postoci koji su navedeni u stavcima 1. i 2. izračunavaju se za svaku vrstu kao maseni postotak te vrste u odnosu na ukupni ulov zadržan na plovilu. Ulovi kozica ne uzimaju se u obzir pri izračunu razine prilova pridnenih vrsta.

Članak 5.

Prilov pri pojedinom izvlačenju mreže

1. Ako postotak prilova pri pojedinom povlačenju mreže premašuje postotke iz članka 4. stavaka 1. i 2., plovilo se mora odmah udaljiti najmanje 10 nautičkih milja od svih pozicija na kojima je obavljeno prethodno povlačenje te za vrijeme cijelog sljedećeg povlačenja mora ostati na udaljenosti od najmanje 10 nautičkih milja od svih pozicija na kojima je obavljeno prethodno povlačenje. Ako i nakon udaljavanja razina prilova u sljedećem povlačenju bude iznad gore navedenih gornjih granica, plovilo mora napustiti dotični dio potpodručja i ne smije se vratiti prije nego istekne najmanje 60 sati.

2. Ako pri ribolovu kozica u bilo kojem povlačenju ukupni prilov svih pridnenih vrsta za koje vrijede kvote premaši po masenom udjelu 5 % u dijelu potpodručja 3M ili 2,5 % u dijelu potpodručja 3L, plovilo se mora udaljiti najmanje 10 nautičkih milja od svih pozicija na kojima je obavljeno prethodno povlačenje te za vrijeme cijelog sljedećeg povlačenja mora ostati na udaljenosti od najmanje 10 nautičkih milja od svih pozicija na kojima je obavljeno prethodno povlačenje. Ako i nakon udaljavanja razina prilova u sljedećem povlačenju bude iznad gore navedenih gornjih granica, plovilo mora napustiti dotični dio potpodručja i ne smije se vratiti prije nego istekne najmanje 60 sati.

3. Postotak prilova koji je dopušten po pojedinom povlačenju izračunava se za svaku vrstu kao maseni postotak te vrste u odnosu na ukupni ulov u dotičnom povlačenju.

Članak 6.

Ciljani ribolov i prilov

1. Zapovjednici plovila Zajednice ne smiju ciljano loviti vrste za koje vrijede ograničenja prilova. Smatra se da se neka vrsta ciljano lovila ako ta vrsta predstavlja najveći maseni postotak ukupnog ulova u bilo kojem povlačenju.

2. Međutim, ako plovilo ciljano lovi raže koristeći ribolovni alat čija je veličina mrežnog tega zakonom dopuštena za tu vrstu, prvi ulov u kojemu vrste za koje vrijede ograničenja prilova budu predstavljale najveći maseni postotak ukupnog ulova u povlačenju smatrat će se slučajnim. U tom slučaju plovilo mora odmah promijeniti poziciju u skladu s člankom 5. stavcima 1. i 2.

3. Nakon što budu odsutni iz određenog dijela potpodručja najmanje 60 sati u skladu s odredbama članka 5. stavaka 1. i 2., zapovjednici plovila Zajednice obavljaju pokusno povlačenje u trajanju od najviše tri sata. Odstupajući od stavka 1. ovog članka, ako ulov vrsta za koje vrijede ograničenja prilova bude predstavljao najveći maseni postotak ukupnog ulova pri pokusnom povlačenju, to se neće smatrati ciljanim ribolovom. U tom slučaju plovilo mora odmah promijeniti poziciju u skladu s člankom 5. stavcima 1. i 2.

▼M2

4. Kapetani plovila Zajednice bilježe koordinate koje se odnose na početnu i završnu točku svakog pokusnog povlačenja koje se provodi u skladu sa stavkom 3.

▼B

Članak 7.

Veličina oka mrežnog tega

1. Pri ciljanom ribolovu pridnenih vrsta iz Priloga I., osim vrste Sebastes menetalla o kojoj se govori u stavku 3., zabranjeno je korištenje povlačnih mreža (koća) kod kojih je u bilo kojem dijelu veličina oka mrežnog tega manja od 130 mm. Veličina oka mrežnog tega može se smanjiti na najmanje 60 mm za ciljani ribolov lignjuna (Illex illecebrosus). Za ciljani ribolov raža (Rajidae) veličina oka mrežnog tega povlačne mreže (koće) mora iznositi najmanje 280 mm na vreći i 220 mm na svim ostalim dijelovima.

2. Plovila kojima se love kozice (Pandalus borealis) moraju koristiti mreže kod kojih veličina oka mrežnog tega iznosi najmanje 40 mm.

3. Plovila kojima se lovi pelagijska vrsta Sebastes menetalla (oceanski bodečnjak) u potpodručju 2 i odsjecima F i 3K moraju koristiti mreže kod kojih veličina oka mrežnog tega iznosi najmanje 100 mm.

▼M1

4. Plovila koja lebdećim koćama love bodečnjake u odsjeku 3O moraju koristiti mreže kod kojih veličina oka mrežnog tega iznosi najmanje 90 mm.

▼M2

5. Plovilima koja obavljaju usmjereni ribolov drugih vrsta osim onih koje su navedene u stavcima 1., 2. i 3. ovog članka dozvoljen je ribolov reguliranih vrsta mrežama čija je veličina oka manja od one određene u tim stavcima, pod uvjetom da su ispunjeni zahtjevi o usputnom ulovu iz članka 4.

▼B

Članak 8.

Mreže na plovilu

1. Za vrijeme ciljanog ribolova jedne ili više vrsta koje regulira NAFO, na plovilima Zajednice ne smiju se nalaziti mreže kod kojih je veličina oka mrežnog tega manja od veličine utvrđene u članku 7.

▼M2

2. Međutim, plovila Zajednice koja obavljaju ribolov u područjima izvan područja koje regulira NAFO mogu zadržati na plovilu mreže s veličinom oka koja su manja od onoga određenog u članku 7., pod uvjetom da su mreže sigurno privezane i posložene te da nisu na raspolaganja za neposrednu upotrebu.

▼B

Članak 9.

Dodaci mrežama

1. Zabranjeno je korištenje bilo kakvih sredstava ili dodataka, osim onih koji su opisani u ovom članku, koji zatvaraju oka mrežnog tega ili umanjuju njihovu veličinu.

2. Na donju stranu vreće (sake) može se pričvrstiti platno, mrežni teg ili drugi materijali kako bi se smanjila ili spriječila oštećenja.

3. Na gornji dio vreće (sake) mogu se pričvrstiti dodaci pod uvjetom da ne zatvaraju oka na vreći. Što se tiče pokrova (košulja), mogu se koristiti smao oni koji su navedeni u Prilogu V.

4. Plovila kojima se love kozice (Pandalus borealis) moraju koristiti rešetke za sortiranje kod kojih razmak između prečaka iznosi najviše 22 mm. Plovila kojima se love kozice u dijelu potpodručja 3L moraju imati i člankaste lance duge najmanje 72 cm kako je opisano u Prilogu VI.

Članak 10.

Najmanja dopuštena lovna veličine riba

1. Riba ulovljena na području koje regulira NAFO, koja nije propisane veličine kako je navedeno u Prilogu III., ne smije se obrađivati, zadržavati na plovilu, prekrcavati, iskrcavati, prevoziti, skladištiti, prodavati, izlagati ili nuditi na prodaju, nego se se mora odmah nakon vađenja iz mreže ili mora vratiti u more.

2. Ako količina ulovljenih riba koje nisu propisane veličine premašuje 10 % ukupne količine, plovilo se mora, prije nego što nastavi ribolov, udaljiti najmanje pet nautičkih milja od pozicije na kojoj je obavljeno prethodno povlačenje mreže. Svaka obrađena riba koja pripada vrsti na koju se primjenjuju zahtjevi u pogledu najmanje dopuštene lovne veličine, a čija je duljina manja od one što je propisana Prilogom III., smatra se ribom ispod najmanje dopuštene lovne veličine.

▼M2

Članak 11.

Posebne odredbe za ribolov škampa u odjeljku 3L

Ribolov škampa u odjeljku 3L odvija se na dubinama većima od 200 metara.

Članak 12.

Područja ograničena za ribolov

1. Obavljanje pridnenih ribolovnih aktivnosti zabranjuje se u sljedećim područjima:







Područje Koordinata 1 Koordinata 2 Koordinata 3 Koordinata 4 Orphan Knoll 50.00.30 N 45.00.30 W 51.00.30 N 45.00.30 W 51.00.30 N 47.00.30 W 50.00.30 N 47.00.30 W Corner podmorske planine 35.00.00 N 48.00.00 W 36.00.00 N 48.00.00 W 36.00.00 N 52.00.00 W 35.00.00 N 52.00.00 W Newfoundland podmorske planine 43.29.00 N 43.20.00 W 44.00.00 N 43.20.00 W 44.00.00 N 46.40.00 W 43.29.00 N 46.40.00 W Nova Engleska podmorske planine 35.00.00 N 57.00.00 W 39.00.00 N 57.00.00 W 39.00.00 N 64.00.00 W 35.00.00 N 64.00.00 W Fogo podmorska planina 1 42.31.33. N 53.23.17 W 42.31.33. N 52.33.37 W 41.55.48 N 53.23.17 W 41.55.48 N 52.33.37 W Fogo podmorska planina 2 41.07.22 N 52.27.49 W 41.07.22 N 51.38.10 W 40.31.37 N 52.27.49 W 40.31.37 N 51.38.10 W

2. Područje u NAFO odjeljku 3O definirano spajanjem sljedećih koordinata (u brojčanom slijedu i natrag do koordinate 1 zatvara se za sve pridnene ribolovne aktivnosti:







Broj koordinate Zemljopisna širina Zemljopisna dužina 1 42°53′00″N 51°00′00″W 2 42°52′04″N 51°31′44″W 3 43°24′13″N 51°58′12″W 4 43°24′20″N 51°58′18″W 5 43°39′38″N 52°13′10″W 6 43°40′59″N 52°27′52″W 7 43°56′19″N 52°39′48″W 8 44°04′53″N 52°58′12″W 9 44°18′38″N 53°06′00″W 10 44°18′36″N 53°24′07″W 11 44°49′59″N 54°30′00″W 12 44°29′55″N 54°30′00″W 13 43°26′59″N 52°55′59″W 14 42°48′00″N 51°41′06″W 15. 42°33′02″N 51°00′00″W

▼M2







POGLAVLJE II.a

ZAŠTITA OSJETLJIVIH MORSKIH EKOSUSTAVA

Članak 12.a

Definicija osjetljivih morskih ekosustava

Za potrebe ovog poglavlja, „osjetljivi morski ekosustavi” znači:

(a) morski ekosustavi koji su jedinstveni ili koji sadrže rijetke vrste čiji gubitak ne mogu nadoknaditi slična područja ili ekosustavi. Oni uključuju: i. staništa koja sadrže endemske vrste; ii. staništa rijetkih, ugroženih ili vrsta kojima prijeti izumiranje koje se pojavljuju isključivo u odvojenim područjima; iii. uzgajališta ili posebna područja za hranjenje, razmnožavanje ili mriješćenje;

(b) morski ekosustavi koji su neophodni za opstanak, život mriješćenje/razmnožavanje ili oporavak ribljih stokova, posebne faze životnog ciklusa (na primjer, ribogojilište ili područja za uzgoj), ili rijetkih, ugroženih ili morskih vrsta kojima prijeti izumiranje;

(c) morski ekosustavi koji su izrazito podložni oštećenjima koja uzrokuju antropogene aktivnosti;

(d) morski ekosustavi koje odlikuju populacije ili više skupina vrsta s jednom ili više sljedećih značajki: i. spora stopa prirasta; ii. kasna zrelost; iii. nizak ili nepredvidljiv oporavak; ili iv. dugačak životni vijek;

(e) morski ekosustavi koje odlikuju složene fizičke strukture koje su rezultat značajnih koncentracija biotičkih i abiotičkih značajki. U tim ekosustavima ekološki procesi obično u velikoj mjeri ovise o tim strukturiranim sustavima. Nadalje, takve ekosustave često odlikuje velika raznolikost, koja ovisi o organizmima koji oblikuju strukture.

Članak 12.b

Definicija značajnih štetnih utjecaja

Za potrebe ovog poglavlja, „značajni štetni utjecaji” znači utjecaji koji ugrožavaju strukturu ili funkcioniranje ekosustava na način koji:

(a) narušava sposobnost zahvaćenih populacija da se same obnove;

(b) umanjuje dugoročnu prirodnu produktivnost staništa; ili

(c) uzrokuje, ne samo privremeno, značajan gubitak u bogatstvu vrsta, staništa ili vrsta zajednica.

Članak 12.c

Definicija indikatorske vrste osjetljivih morskih ekosustava

Za potrebe ovog poglavlja, „indikatorska vrsta osjetljivih morskih ekosustava” znači vrste antipatharia (crni koralj), gorgonia (rožnati koralj), polja cerianthid anemone, lophelia koralj i polja koralja perce.

Članak 12.d

Definicija susreta s osjetljivim morskim ekosustavima

Za potrebe ovog poglavlja, „susret s osjetljivim morskim ekosustavima” znači ulov, s obzirom na ribolovni alat, indikatorske vrste osjetljivog morskog ekosustava koji prelazi 100 kg živog koralja i/ili 1 000 kg žive spužve.

Članak 12.e

Procjena pridnenog ribolova

1. Država članica čija plovila namjeravaju obavljati pridnene ribolovne aktivnosti u području koje regulira NAFO u 2009. godini moraju procijeniti poznate i očekivane učinke tih aktivnosti na osjetljive morske ekosustave. Države članice odobravaju pridnene ribolovne aktivnosti u slučajevima u kojima se u procjeni zaključi da nije vjerojatno da će takve aktivnosti imati štetan utjecaj na osjetljive morske ekosustave.

2. Za potrebe provedbe procjene iz stavka 1., države članice pozivaju se na najbolje znanstvene i tehničke podatke koji su dostupni u pogledu lokacije osjetljivih morskih ekosustava u područjima u kojima njihova ribarska plovila namjeravaju obavljati ribolov. Takvi podaci uključuju, ako su dostupni, znanstvene podatke na temelju kojih se može procijeniti vjerojatnost pojave takvih ekosustava.

3. Ocjenjivanje rizika od značajnih štetnih utjecaja na osjetljive morske ekosustave koje je provedeno u sklopu procjene iz stavka 1. mora uzeti u obzir, prema potrebi, različite uvjete koji prevladavaju u novim područjima pridnenog ribolova i postojećim područjima pridnenog ribolova.

4. Države članice dostavljaju svoju procjenu iz stavka 1. Komisiji čim je prije moguće, ali ne kasnije od 30. srpnja 2009. Takav dokument također uključuje opis mjera za ublažavanje koje su namijenjene za sprečavanje značajnih štetnih utjecaja na osjetljive morske ekosustave. Komisija će bez odgađanja proslijediti te informacije Tajništvu NAFO-a.

Članak 12.f

Aktivnosti pridnenog ribolova u novim područjima pridnenog ribolova

1. Sve ribolovne aktivnosti u novom području pridnenog ribolova, ili s pridnenim ribolovnim alatima koji se prije nisu koristili u predmetnom području, smatraju se pokusnim ribolovom i provode se u skladu s Protokolom o pokusnom ribolovu iz stavka 2.

2. Države članice čija plovila namjeravaju obavljati ribolovne aktivnosti u novim područjima pridnenog ribolova, ili s pridnenim ribolovnim alatima koji se prije nisu koristili u predmetnom području, utvrđuju Protokol o pokusnom ribolovu koristeći obrasce iz Priloga XVI.

3. Protokol o pokusnom ribolovu uključuje sljedeće informacije:

(a) plan izlova koji određuje ciljnu vrstu, datume i područja. Smatra se da ograničenja područja i napora osiguravaju da se ribolov odvija postupno u ograničenom zemljopisnom području;

(b) plan, za ublažavanje koji uključuje mjere za sprečavanje značajnih štetnih utjecaja na osjetljive morske ekosustave koji se mogu susresti tijekom ribolova;

(c) plan praćenja ulova koji uključuje evidentiranje i izvještavanje o svim ulovljenim vrstama, 100 % satelitsko praćenje i 100 % prisutnost promatrača. Izvještavanje i evidentiranje mora biti dovoljno detaljno za provođenje procjene aktivnosti, ako je potrebno;

(d) plan prikupljanja podataka za olakšavanje identifikacije osjetljivih morskih ekosustava i vrsta u području ribolova.

4. Države članice osiguravaju da aktivnosti pridnenog pokusnog ribolova primjenjuje postupak procjene koji je utvrđen u članku 12.e.

5. Države članice dostavljaju Protokol o pokusnom ribolovu iz stavka 2. i procjenu iz članka 12.e stavka 1. Komisiji za daljnje prosljeđivanje Tajništvu NAFO-a. Države članice osiguravaju da aktivnosti pokusnog ribolova ne budu odobrene prije nego te podatke dobije Tajništvo NAFO-a.

Članak 12.g

Nepredviđeno otkrivanje osjetljivih morskih ekosustava u postojećim područjima pridnenog ribolova

1. Kada tijekom ribolovnih operacija plovilo koje obavlja ribolovne aktivnosti u postojećim područjima pridnenog ribolova naiđe na pokazatelje osjetljivog morskog ekosustava, kapetan plovila mora odrediti količinu ulovljene indikatorske vrste osjetljivog morskog ekosustava.

2. Ako je količina indikatorske vrste osjetljivog morskog ekosustava ulovljena u ribolovnoj operaciji kao što je povlačenje povlačne mreže ili niza jednostrukih mreža stajaćica ili parangala iznad praga koji je utvrđen u članku 12.d, primjenjuju se odredbe utvrđene u stavcima 3. i 4. ovog članka.

3. Kapetan plovila prijavljuje događaj državi članici zastave, koja će bez odgađanja preko Komisije proslijediti informacije izvršnom tajniku. Komisija bez odgađanja upozorava ostale države članice čija plovila obavljaju ribolov u tom području. Mjerodavne države članice bez odgađanja upozoravaju sva ribarska plovila koja plove pod njihovom zastavom u tom području.

4. Kapetan plovila obustavlja ribolov i pomiče se najmanje 2 nautičke milje od krajnje točke povlačenja/alata u smjeru za koji je najmanje vjerojatno da će dovesti do daljnjih susreta. Kapetan postupa prema svojoj najboljoj prosudbi koja se temelji na raspoloživim izvorima informacija.

Članak 12.h

Nepredviđeno otkrivanje osjetljivih morskih ekosustava u novim područjima pridnenog ribolova

1. Kada tijekom ribolovnih operacija plovilo koje obavlja ribolovne aktivnosti u novim područjima pridnenog ribolova naiđe na pokazatelje osjetljivog morskog ekosustava, kapetan plovila mora odrediti količinu ulovljene indikatorske vrste osjetljivog morskog ekosustava. Angažirani promatrači identificiraju koralje, spužve i ostale organizme do najniže moguće taksonomske razine.

2. Ako je količina takve ulovljene vrste po ribolovnom alatu, kao što je povlačenje povlačne mreže ili jednostruke mreže stajaćice ili parangala, iznad praga koji je utvrđen u članku 12.d, primjenjuju se odredbe utvrđene u stavcima 3., 4. i 5. ovog članka.

3. Kapetan plovila prijavljuje događaj državi članici zastave, koja će bez odgađanja preko Komisije proslijediti informacije izvršnom tajniku. Komisija bez odgađanja upozorava ostale države članice čija plovila obavljaju ribolov u tom području. Mjerodavne države članice bez odgađanja upozoravaju sva ribarska plovila koja plove pod njihovom zastavom u tom području.

4. Privremena zabrana ribolova primjenjuje se u radijusu od dvije milje oko položaja otkrivanja koji je prijavilo plovilo koje plovi pod zastavom ugovorne stranke NAFO-a. Prijavljeni položaj koji je dostavilo plovilo, ili krajnja točka povlačenja/alata ili drugi položaj za koji dokazu upućuju da je najbliži točnom položaju otkrivanja. Ova privremena zabrana primjenjuje se sve dok Tajništvo NAFO-a ne obavijesti da se područje može ponovo otvoriti za ribolov.

5. Plovilo obustavlja ribolov i pomiče se najmanje 2 nautičke milje od krajnje točke povlačenja/alata u smjeru za koji je najmanje vjerojatno da će dovesti do daljnjih susreta. Kapetan postupa prema svojoj najboljoj prosudbi koja se temelji na raspoloživim izvorima informacija.

▼B







POGLAVLJE III.

MJERE PRAĆENJA







ODJELJAK 1.

Praćenje ribarstva

Članak 13.

Odobrenje

Samo onim plovilima Zajednice iznad 50 bruto tona kojima je država članica koja je njihova država zastave izdala posebnu povlasticu za obavljanje ribolova i koja su uvrštena u NAFO-ov registar plovila odobrava se, pod uvjetima koji su navdeni u povlastici, obavljanje ribolova, zadržavanje na plovilu, prekrcaj i iskrcaj ribolovnih resursa iz područja koje regulira NAFO.

Članak 14.

Popis plovila

1. Svaka država članica sastavlja popis plovila koja plove pod njezinom zastavom i registrirana su u Zajednici i kojima je odobreno obavljanje ribolova na području koje regulira NAFO te taj popis dostavlja Komisiji u računalno čitljivom obliku. Komisija odmah šalje taj popis NAFO-ovom tajništvu.

2. Svaka država članica kod koje dođe do izmjena popisa plovila koja plove pod njezinom zastavom i registrirana su u Zajednici i kojima je odobreno obavljanje ribolova na području koje regulira NAFO mora, najmanje 15 dana prije nego što novo plovilo uđe na područje koje regulira NAFO, dostaviti Komisiji obavijest u računalno čitljivom obliku o svim izmjenama tog popisa.

3. Popis iz stavka 2. sadrži sljedeće podatke:

(a) gdje je to primjenjivo, interni broj plovila kako je definiran u Prilogu I. Uredbi Komisije (EZ) br. 26/2004 od 30. prosinca 2003. o registru flote Zajednice ( 13 );

(b) međunarodni pozivni znak;

(c) ime zakupca plovila ako je primjenjivo.

4. Za plovila koja privremeno plove pod zastavom države članice (zakup golog broda) dostavljeni podaci uključuju i sljedeće:

(a) datum od kojega je plovilu odobrena plovidba pod zastavom dotične države članice;

(b) datum od kojega je država članica odobrila plovilu obavljanje ribolova na području koje regulira NAFO;

(c) ime države u kojoj je plovilo registrirano ili je bilo prije registrirano te datum od kojega ne plovi pod zastavom te države;

(d) ime plovila;

(e) službeni registracijski broj plovila koji su mu dodijelila nadležna nacionalna tijela;

(f) matična luka plovila nakon prijenosa;

(g) ime vlasnika ili zakupca plovila;

(h) izjava da je zapovjednik plovila dobio kopiju propisa koji su na snazi na području koje regulira NAFO;

(i) glavne vrste koje plovilo može loviti na području koje regulira NAFO;

(j) potpodručje u kojemu se može očekivati da će plovilo obavljati ribolov.

Članak 15.

Zakupljivanje plovila Zajednice

1. Država članica može dopustiti da ribarsko plovilo koje plovi pod njezinom zastavom i kojemu je odobreno obavljati ribolov na području koje regulira NAFO bude predmet ugovora o zakupu u svrhu djelomičnog ili potpunog iskorištavanja kvote i/ili ribolovnih dana dodijeljenih drugoj ugovornoj stranci NAFO-a. Ne dopušta se, međutim, zakupljivanje plovila za koje su NAFO ili bilo koja druga regionalna organizacija u ribarstvu utvrdili da se bavi ribolovom NNN.

2. Na dan sklapanja ugovora o zakupu država članica koja je država zastave dostavlja sljedeće podatke Komisiji, koja ih šalje izvršnom tajništvu NAFO-a:

(a) svoju suglasnost s ugovorom o zakupu;

(b) vrste obuhvaćene zakupom i ribolovne mogućnosti koje se dodjeljuju ugovorom o zakupu;

(c) trajanje ugovora o zakupu;

(d) ime zakupca;

(e) ugovorna stranka koja je dala plovilo u zakup.

3. Po isteku ugovora o zakupu država članica koja je država zastave obavješćuje o tome Komisiju, koja tu obavijest odmah šalje izvršnom tajništvu NAFO-a.

4. Država članica koja je država zastave poduzima potrebne mjere kako bi osigurala:

(a) da za vrijeme zakupa plovilo nema odobrenje za ribolov u okviru ribolovnih mogućnosti dodijeljenih državi članici koja je država zastave;

(b) da plovilo nema odobrenje za ribolov na temelju više od jednog ugovora o zakupu tijekom istog razdoblja;

(c) da sve ulove i prilove ostvarene u okviru prijavljenih ugovora o zakupu zakupljeno plovilo bilježi u očevidnik odvojeno od ostalih podataka o ulovu koji se bilježe u skladu s člankom 18.

5. Države članice prijavljuju Komisiji sve ulove i prilove iz stavka 4. točke (c) odvojeno od ostalih nacionalnih podatak o ulovu koji se prijavljuju na temelju članka 21. Komisija odmah šalje te podatke izvršnom tajništvu NAFO-a.

Članak 16.

Praćenje ribolovnog napora

1. Svaka država članica poduzima potrebne mjere kako bi osigurala da ribolovni napor njezinih plovila bude razmjeran ribolovnim mogućnostima koje su dotičnoj državi članici stavljene na raspolaganje na području koje regulira NAFO.

2. Države članice dostavljaju Komisiji plan ribolova za svoja plovila koja obavljaju ribolov na području koje regulira NAFO, i to svake godine najkasnije do 31. siječnja ili, poslije tog datuma, najmanje 30 dana prije početka takve aktivnosti. U planu ribolova navodi se, između ostalog, plovilo ili plovila koja će obavljati te aktivnosti te predviđeni broj ribolovnih dana koje će ta plovila provesti na području koje regulira NAFO.

3. Države članice dostavljaju Komisiji indikativnu obavijest o predviđenim aktivnostima plovila na drugim područjima.

4. Plan ribolova predstavlja ukupni ribolovni napor koji će se uložiti na području koje regulira NAFO u odnosu na ribolovne mogućnosti koje su na raspolaganju dotičnoj državi članici.

5. Svake godine najkasnije do 31. siječnja države članice izvještavaju Komisiju o provedbi svojih planova ribolova. U tim se izvješćima mora navesti broj plovila koja stvarno obavljaju ribolovne aktivnosti na području koje regulira NAFO, ulovi svakog plovila i ukupan broj dana koje je svako plovilo provelo u ribolovu na tom području. O aktivnostima plovila koja love kozice u odsjecima 3M i 3L mora se izvijestiti odvojeno za svaki dio potpodručja.

Članak 17.

Sustav praćenja plovila (VMS)

1. Države članice moraju osigurati da podaci koji se dobiju putem sustava praćenja plovila (VMS) u skladu s Uredbom Komisije (EZ) br. 2244/2003 ( 14 ), a koji se odnose na plovila koja plove pod njihovom zastavom i koja žele obavljati ribolov na području koje regulira NAFO, budu poslana tajništvu NAFO-a elektroničkim putem u stvarnom vremenu.

2. Ako na području koje regulira NAFO inspektor uoči plovilo za koje nije dobio podatke VMS u skladu s NAFO-ovim mjerama očuvanja i provedbe, on o tome odmah obavješćuje zapovjednika plovila i izvršno tajništvo NAFO-a.

Članak 18.

Prekrcaji

1. Plovila Zajednice ne smiju obavljati prekrcaj na području koje regulira NAFO bez prethodnog odobrenja nadležnih tijela svoje države zastave.

2. Plovila Zajednice ne smiju prekrcavati ribu s plovila ili na plovila neugovornih stranaka koja su viđena ili za koja je na drugi način utvrđeno da obavljaju ribolovne aktivnosti na području koje regulira NAFO.

3. Plovila Zajednice izvješćuju svoja nadležna tijela o svakom prekrcaju na području koje regulira NAFO. Plovila s kojih se obavlja prekrcaj dostavljaju to izvješće najmanje 24 sata unaprijed, a plovila na koja se obavlja prekrcaj najkasnije jedan sat nakon prekrcaja.

4. U izvješću iz stavka 3. navodi se vrijeme, zemljopisna pozicija, ukupna zaokružena masa u kilogramima svake vrste koja se iskrcava ili ukrcava, kao i pozivni znak plovila uključenih u prekrcaj.

5. Plovilo na koje se obavlja prekrcaj mora najmanje 24 sata prije svakog iskrcaja izvijestiti, osim o ukupnom ulovu na plovilu i ukupnoj masi koja će se iskrcati te o imenu luke te očekivanom vremenu iskrcaja.

6. Izvješća iz stavaka 3. i 5. države članice moraju odmah dostaviti Komisiji, koja ih potom odmah šalje tajništvu NAFO-a.

Članak 19.

Očevidnik o ribolovu i proizvodnji te plan slaganja tereta

1. Osim što moraju postupati u skladu s člancima 6., 8., 11. i 12. Uredbe (EEZ) br. 2847/93, zapovjednici plovila moraju u očevidnik o ribolovu bilježiti i podatke navedene u Prilogu IV.

2. Što se tiče ulova vrsta iz članka 15. stavka 1. Uredbe (EEZ) br. 2847/93, zapovjednici plovila Zajednice moraju voditi:

(a) očevidnik o proizvodnji u kojemu se navodi ukupna proizvodnja po vrstama na plovilu, izražena kao masa proizvoda u kilogramima;

(b) plan slaganja tereta na kojemu se prikazana mjesta skladištenja pojedinih vrsta u brodskom skladištu. U slučaju kozica, plovila moraju imati plan slaganja tereta koji prikazuje mjesta skladištenja kozica ulovljenih u dijelu potpodručja 3L i onih ulovljenih u dijelu potpodručja 3M kao i količine kozica zadržanih na plovilu, raščlanjene po odsjecima i izražene kao masa proizvoda u kilogramima.

3. Očevidnik o proizvodnji i plan slaganja tereta o kojima se govori u stavku 2. svakodnevno se ažuriraju za prethodni dan koji se računa od 00:00 sati (UTC) do 24:00 sati (UTC) i drže se na plovilu dok ono ne iskrca cijeli teret.

4. Zapovjednik plovila Zajednice pruža odgovarajuću pomoć kako bi se provjerile količine koje su navedene u očevidniku o proizvodnji i obrađeni proizvodi koji su uskladišteni na plovilu.

▼M1

5. Države članice svake dvije godine potvrđuju točnost planova kapaciteta svih plovila kojima je odobreno obavljanje ribolova u skladu s člankom 14. Zapovjednik plovila dužan je osigurati da se kopija te potvrde nalazi na plovilu te da se na zahtjev može pokazati inspektoru.

▼B

Članak 20.

Označivanje proizvoda i odvojeno slaganje

▼M2

1. Sva prerađena riba koja je izlovljena u području koje regulira NAFO označava se tako da se svaka vrsta i kategorija proizvoda iz članka 1. Uredbe Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture ( 15 ), a u slučaju škampa datumom ulova, može identificirati, koristeći troslovnu oznaku iz Priloga I. toj Uredbi, i kodove oblika proizvoda iz Priloga XVI.(b) ovoj Uredbi.

2. Svi škampi izlovljeni u odjeljcima 3L i 3M i sva grenlandska ploča izlovljena u potpodručju 2 i odjeljcima 3KLMNO označava se kao da je ulovljena u pripadajućem području.

▼B

3. Uzimajući u obzir zakonske odgovornosti koje zapovjednik plovila ima u pogledu sigurnosti i plovidbe, primjenjuje se sljedeće:

(a) svi ulovi ostvareni unutar područja koje regulira NAFO slažu se odvojeno od ulova ostvarenih izvan tog područja. Oni moraju biti jasno odvojeni, primjerice plastikom, šperpločom ili mrežom;

(b) ulovi iste vrste mogu se uskladištiti u više dijelova brodskog skladišta, ali lokacija skladištenja mora biti jasno označena na planu slaganja tereta o kojemu se govori u članku 19.

Članak 21.

Izvješća o ulovu

1. Zapovjednici ribarskih plovila Zajednice šalju centru za praćenje ribarstva (CPR) države članice koja je njihova država zastave izvješća o ulovu u skladu sa stavkom 2.

2. U izvješćima o ulovu navode se:

(a) količine koje se nalaze na plovilu pri ulasku ribarskog plovila Zajednice na područje koje regulira NAFO. Izvješća se šalju najranije 12 sati i najkasnije šest sati prije svakog ulaska na područje koje regulira NAFO, a u njima se navodi datum, vrijeme, zemljopisna pozicija plovila i ukupna zaokružena masa po vrstama uključujući i ciljane vrste;

(b) dnevni ulovi kozica ostvareni u dijelu potpodručja 3L. Ta se izvješća šalju najkasnije u 12:00 sati po UTC vremenu na dan koji slijedi nakon dana kad su ulovi ostvareni;

(c) svakog drugog ponedjeljka ulovi bodečnjaka ostvareni u potpodručju 2 i odsjecima 1F, 3K i 3M u dvotjednom razdoblju koje je završilo u ponoć prethodne nedjelje. Ako ukupni ulovi dosegnu razinu od 50 % ukupnog dopuštenog ulova (TAC-a), šalje se tjedno izvješće svakog ponedjeljka;

(d) količine koje se nalaze na plovilu pri izlasku ribarskog plovila Zajednice iz područja koje regulira NAFO. Izvješća se šalju najranije osam sati i najkasnije šest sati prije svakog izlaska iz područja koje regulira NAFO, a u njima se navodi datum, vrijeme, zemljopisna pozicija plovila i ukupna zaokružena masa po vrstama;

(e) količine ribe koje su iskrcane i ukrcane pri svakom prekrcaju obavljenom dok se plovilo nalazilo na području koje regulira NAFO. Plovila s kojih će se obaviti prekrcaji šalju to izvješće najmanje 24 sata prije prekrcaja. Plovila na koja su obavljeni prekrcaji šalju to izvješće najkasnije sat vremena nakon prekrcaja. U tim se izvješćima navodi datum, vrijeme, zemljopisna pozicija na kojoj je obavljen prekrcaj i ukupna zaokružena masa po vrstama koja će se iskrcati ili je bila ukrcana, izražena u kilogramima, te pozivni znak plovila s kojih ili na koje se dotične količine prekrcavaju. Plovilo na koje se obavlja prekrcaj mora najmanje 24 sata prije svakog iskrcaja izvijestiti o ukupnom ulovu na plovilu, ukupnoj masi koja će se iskrcati, imenu luke te očekivanom vremenu iskrcaja;

▼M1

(f) ulov prije ulaska u odsjek 3L i izlaska iz njega. Ova izvješća sastavljaju plovila koja love kozice u odsjeku 3L, a šalju se sat vremena prije prelaska granice tog odsjeka. U izvješću se navode količine ulova koje su izvučene na plovilo od prethodnog izvješća o ulovu, i to po odsjecima i vrstama (troslovna šifra) u kg zaokruženim na najbližih 100 kg.

▼B

3. Nakon što primi izvješća o ulovu, svaka ih država članica elektroničkim putem šalje Komisiji, koja ta izvješća dostavlja tajništvu NAFO-a.

4. Države članice bilježe podatke iz izvješća o ulovu u bazu podataka iz članka 19. stavka 2. Uredbe (EEZ) br. 2847/93.

5. U Prilogu VII. utvrđena su podrobna pravila o obliku i specifikacijama za slanje podataka iz stavka 2.

Članak 22.

Zbirna izvješća o ulovima i ribolovnom naporu

1. Svaka država članica mora do 15. dana u mjesecu dostaviti Komisiji sljedeće podatke u računalno čitljivom obliku:

(a) iskrcane količine stokova iz Priloga II.;

(b) broj ribolovnih dana provedenih prethodnoga mjeseca u ribolovu kozica u dijelu potpodručja 3M;

(c) sve podatke primljene u skladu s člancima 11. i 12. Uredbe (EEZ) br. 2847/93.

2. Komisija prikuplja podatke iz stavka 1. za sve države članice te ih šalje tajništvu NAFO-a u roku od 30 dana od kraja kalendarskog mjeseca u kojemu su ostvareni ulovi.







ODJELJAK 2.

Promatrači

Članak 23.

Imenovanje promatrača

1. Države članice imenuju promatrače za sva svoja ribarska plovila koja obavljaju ili namjeravaju obavljati ribolovne aktivnosti na području koje regulira NAFO. Promatrači ostaju na ribarskim plovilima za koja su imenovani sve dotle dok ih ne zamijene drugi promatrači.

2. Osim u slučajevima više sile, ribarskim plovilima na kojima nema promatrača nije dopušteno započeti ili nastaviti ribolov na području koje regulira NAFO.

3. Promatrači moraju imati odgovarajuću stručnu spremu i iskustvo. Oni moraju imati sljedeća znanja i vještine:

(a) dovoljno iskustva da mogu prepoznavati vrste i ribolovni alat;

(b) plovidbene vještine;

(c) zadovoljavajuće poznavanje NAFO-ovih mjera očuvanja i provedbe;

(d) sposobnost izvršavanja osnovnih znanstvenih zadaća, primjerice uzorkovanje prema potrebi i točno zapažanje i bilježenje dobivenih rezultata;

(e) zadovoljavajuće znanje jezika države pod čijom zastavom plovi promatrano plovilo.

4. Države članice poduzimaju sve potrebne mjere kako bi osigurale da promatrači budu primljeni na plovilo u dogovoreno vrijeme i na dogovorenome mjestu i omogućile njihov odlazak po isteku razdoblja promatranja.

5. Države članice dostavljaju Komisiji popis promatrača koje su imenovale na temelju stavka 1., i to do 20. siječnja svake godine, a kasnije odmah nakon imenovanja svakog novog promatrača.

Članak 24.

Glavni zadaća promatrača

1. Promatrači nadziru postupa li ribarsko plovilo u skladu s odgovarajućim NAFO-ovim mjerama očuvanja i provedbe.

2. Sve promatračke dužnosti ograničene su na područje koje regulira NAFO.

Članak 25.

Bilježenje podataka

Promatrači:

(a) svaki dan sastavljaju izvješće o ribolovnim aktivnostima plovila, koje obvezno sadrži podatke navedene u obrascu iz Priloga VIII.;

(b) vode evidenciju o ribolovnom alatu, veličini oka mrežnog tega i dodacima koje upotrebljava zapovjednik plovila.

Članak 26.

Praćenje ulova

1. Promatrači:

(a) promatraju i procjenjuju ulove ostvarene pri svakom zapasu (lokacija, dubina, vrijeme koje je mreža provela u moru);

(b) utvrđuju sastav ulova;

(c) nadziru količine riba vraćenih u more, prilove i ulove riba ispod dopuštene lovne veličine;

(d) provjeravaju podatke upisane u očevidnik o ribolovu i očevidnik o proizvodnji; očevidnik o proizvodnji provjerava se primjenom faktora konverzije koji koristi zapovjednik plovila;

(e) provjeravaju izvješća o ulovu.

2. U svrhu praćenja količina riba vraćenih u more, prilova i ulova riba ispod dopuštene lovne veličine u skladu sa stavkom 1. točkom (c), promatrači prikupljaju podatke o količinama riba vraćenih u more i količinama riba ispod dopuštene lovne veličine koje su zadržane na plovilu i pritom postupaju, kad god to okolnosti dopuštaju, u skladu sa sljedećim programom uzorkovanja:

(a) za svako izvlačenje mreže bilježi se procjena ukupnog ulova po vrstama, izražena u masi, te procjena količine ribe vraćene u more, po vrstama, izražena u masi;

(b) svako deseto izvlačenje detaljno se uzorkuje po vrstama kako bi se utvrdile mase jedinki u uzorku i brojevi jedinki po pojedinim razredima duljine za dio ulova koji će se iskrcati odnosno dio ulova koji se vraća u more;

(c) kad god se promijeni mjesto ribolova sukladno člancima 5. i 6.

Članak 27.

Druge posebne zadaće

Promatrači:

(a) provjeravaju poziciju plovila dok obavlja ribolovne aktivnosti;

(b) nadziru prekrcaj s plovila koja su predmet ugovora o zakupu sukladno članku 14. ako se takav prekrcaj obavlja;

(c) prate rad uređaja za automatsko slanje podataka o poziciji plovila ako postoji i ako ga promatrano plovilo koristi;

(d) obavljaju znanstveni rad i uzorkovanje ako to od njih zatraži NAFO-ova Komisija za ribarstvo ili odgovarajuća tijela države pod čijom zastavom plovi promatrano plovilo.

Članak 28.

Promatračeva izvješća

1. U roku od 20 dana od završetka svakog izlaska u ribolov promatrač šalje izvješće Komisiji i nadležnim tijelima države članice koja ga je imenovala. Ako promatračev mandat završava prije završetka izlaska u ribolov, izvješće koje se dostavlja Komisiji i nadležnim tijelima države članice obuhvaća razdoblje mandata i šalje se u roku od 20 dana od završetka mandata. U izvješću se navodi sažetak glavnih promatračevih zaključaka. Izvješće se šalje Komisiji, koja ga dostavlja tajništvu NAFO-a.

2. U slučaju sumnje na teški prekršaj promatrači izvješćuju o svim dokaznim elementima u roku od 24 sata. Ta se izvješća podnose NAFO-ovom inspekcijskom plovilu na području koje regulira NAFO, koje sumnju na prekršaj prijavljuje izvršnom tajništvu NAFO-a. Za komunikaciju s inspekcijskim plovilom, promatrači koriste utvrđenu šifru.

Članak 29.

Mjere opreza

1. Promatrači poduzimaju sve potrebne mjere kako bi osigurali da njihova nazočnosti na ribarskom plovilu ne sprečava niti ometa plovilo u obavljanju njegovih aktivnosti uključujući ribolov.

2. Promatrači moraju pažljivo postupati s predmetima i opremom na plovilu i poštovati povjerljivost svih dokumenata koja pripadaju dotičnom plovilu.

Članak 30.

Obveze zapovjednika plovila

1. Zapovjednici ribarskih plovila Zajednice primaju dodijeljene im promatrače i s njima surađuju kako bi im omogućili obavljanje njihovih zadaća dok su na plovilu.

2. Zapovjednik plovila kojemu je dodijeljen promatrač poduzima sve razumne mjere kako bi olakšao dolazak i odlazak promatrača. Dok je na plovilu, promatraču se osigurava primjereni i odgovarajući smještaj i radni uvjeti.

3. Kako bi promatraču omogućio obavljanje njegovih zadaća, zapovjednik plovila dužan mu je dopustiti pristup dokumentima plovila (očevidniku o ribolovu, očevidniku o proizvodnji, planu kapaciteta, planu slaganja tereta) te različitim dijelovima plovila, uključujući prema potrebi i pristup ulovu koji je zadržan na plovili i ulovu koji će se vratiti u more.

4. Zapovjednik mora biti pravodobno obaviješten o datumu i mjestu ukrcavanja promatrača i vjerojatnom trajanju razdoblja promatranja.

▼M1

5. Zapovjednik promatranog plovila može na zahtjev dobiti kopiju promatračevog izvješća iz članka 28. stavka 1.

▼B

Članak 31.

Troškovi

Sve troškove koji proizlaze iz aktivnosti promatrača na temelju ovog odjeljka snose države članice. Države članice mogu djelomično ili u cijelosti naplatiti te troškove od brodara svojih plovila.

Članak 32.

Postupanje nakon primitka izvješća

▼M1

1. Nadležna tijela država članica koja prime promatračevo izvješće u skladu s člankom 28. ocjenjuju njegov sadržaj i zaključke.

▼B

2. Ako izvješće upućuje na to da je promatrano plovilo primjenjivalo ribolovne postupke koji su u suprotnosti s NAFO-ovim mjerama očuvanja i provedbe, tijela iz stavka 1. poduzimaju sve odgovarajuće mjere kako bi ispitale slučaj i spriječile ponavljanje takvih postupaka.







ODJELJAK 3.

Program promatrača, satelitskog praćenja i elektroničkog izvješćivanja

Članak 33.

Pravila primjene

1. Odstupajući od odredaba članka 23., država članica može dopustiti ribarskim plovilima koja plove pod njezinom zastavom da započnu i obavljaju ribolovne aktivnosti na području koje regulira NAFO bez dodijeljenog promatrača, i to pod uvjetima utvrđenima u ovom odjeljku.

2. Plovila mogu obavljati ribolovne aktivnosti bez promatrača u skladu sa stavkom 1. samo pod uvjetom da su ispunjeni sljedeći zahtjevi:

(a) na plovilu moraju biti postavljeni potrebni tehnički uređaji za slanje promatračevih izvješća elektroničkim putem;

(b) tajništvo NAFO-a i inspekcijska plovila koja su aktivna na području koje regulira NAFO ispitali su tehničke uređaje iz točke (a) i utvrdili su da su oni 100 % pouzdani;

(c) izvješća VMS moraju se slati svakog sata.

Članak 34.

Obveze država članica

1. Najkasnije 30 dana prije početka ribolovne sezone države članice moraju obavijestiti Komisiju o imenima plovila koja namjeravaju primjenjivati odredbe ovog odjeljka.

2. Države članice dužne su obavješćivati Komisiju o imenima plovila koja primjenjuju odredbe ovog odjeljka, kao i o razdobljima u kojima nema dodijeljenog promatrača. Komisija odmah šalje te podatke tajništvu NAFO-a.

3. Države članice čije jedno ili više plovila primjenjuju odredbe ovog odjeljka dopuštaju takvom plovilu da bez promatrača obavlja ribolovne aktivnosti na području koje regulira NAFO najviše 75 % vremena koje dotično plovilo aktivno provede na reguliranom području tijekom godine.

4. Država članica mora osigurati da u pogledu vrste ribolova koji obavljaju plovila koja plove pod njezinom zastavom postoji ravnoteža između plovila s promatračem i onih bez promatrača.

Članak 35.

Obveze zapovjednika plovila i promatrača

1. Zapovjednici plovila i promatrači koji primjenjuju odredbe ovog odjeljka šalju dnevna izvješća za svaki pojedini dio potpodručja.

2. Dnevna se izvješća dostavljaju tajništvu NAFO-a preko CPR-a države zastave najkasnije do 12:00 po UTC vremenu. Izvještajno razdoblje počinje u 00:01 sati i završava u 24:00 sata prethodnog dana.

3. Ulovi navedeni u dnevnom izvješću zapovjednika plovila moraju odgovarati ulovima koji su evidentirani u očevidniku o ribolovu.

4. U dnevnim se izvješćima prema potrebi navode količine sljedećih kategorija po odsjecima:

(a) dnevni ulovi zadržanim na plovilu, po vrstama;

(b) količine ribe vraćene u more;

(c) količine riba ispod dopuštene lovne veličine.

5. Obrasci izvješća o dnevnom ulovu (CAX) i promatračevih izvješća (IBR) navedeni su u Prilogu XIV.(a).

6. Promatrači koji se nalaze na plovilima koja primjenjuju odredbe ovog odjeljka moraju, osim obavljanja zadaća u skladu s poglavljem III. odjeljkom 2., elektroničkim putem preko CPR-a podnositi tajništvu NAFO-a dnevna izvješća (izvješća OBR) o svojim dužnostima koje su opisane u članku 26. stavku 1.

Članak 36.

Tehnički kvarovi

Ako dođe do tehničkog kvara elektroničkih uređaja pomoću kojih se dnevna izvješća šalju u CPR ili iz CPR-a, zapovjednik plovila i promatrač nastavljaju slati dnevna izvješća drugim sredstvima i vode pisanu evidenciju tih slanja, koja se drži na plovilu i stavlja inspektorima na raspolaganje.

Članak 37.

Prekršaji

Ako plovilo na kojemu nema promatrača počini prekršaj, primjenjuju se odredbe poglavlja IV. odjeljka 5. Ako nakon prekršaja plovilo ne promijeni pravac kretanja, na to se plovilo odmah ukrcava promatrač.

Članak 38.

Izvješće o provedbi

Najkasnije do 15. veljače svake godine države članice dostavljaju Komisiji izvješće o provedbi odredaba ovog odjeljka. U tom se izvješću, između ostalog, navode podaci o ukupnoj sukladnosti dotičnih plovila s tim odredbama, usporedba između plovila s promatračem i onih bez promatrača, moguće uštede troškova za industriju i tijela država članica, interakcija s drugim mjerama kontrole kao i tehničko djelovanje i pouzdanost operativnih sustava.







POGLAVLJE IV.

INSPEKCIJA I NADZOR NA MORU







ODJELJAK 1.

Opće odredbe

Članak 39.

Opća pravila inspekcije i nadzora

1. Komisija i/ili države članice imenuju inspektore zadužene za nadzor i inspekciju na području koje regulira NAFO u skladu s NAFO-ovim mjerama očuvanja i provedbe. Mogu imenovati i pripravnike koji će pratiti promatrače.

2. Države članice i Komisija osiguravaju da inspektori obavljaju svoje dužnosti u skladu s pravilima utvrđenima u NAFO-ovom Programu. Inspektori su pod operativnim nadzorom svojih nadležnih tijela i njima su odgovorni.

3. Svaka država članica i Komisija osiguravaju da inspektori Zajednice obavljaju inspekcijske preglede na nediskriminirajući način i u skladu s NAFO-ovim mjerama očuvanja i provedbe.

4. Broj inspekcijskih pregleda ovisi o veličini flota ugovornih stranaka koje su prisutne na području koje regulira NAFO, a određuje se uzimajući u obzir vrijeme provedeno na tom području, razinu ulova i dosadašnje poštovanje pravila.

5. Osim obavljanja dužnosti u okviru NAFO-ovih mjera očuvanja i provedbe, inspektori provjeravaju jesu li plovila Zajednice koja se nalaze na području koje regulira NAFO u skladu sa svim drugim mjerama očuvanja i provedbe koje je donijela Zajednica i koje se primjenjuju na ta plovila.

6. Inspektori se mogu ukrcati na bilo koje plovilo države članice koje obavlja ili se sprema obavljati inspekcijske poslove na području koje regulira NAFO.

7. Inspektori koji svoje dužnosti obavljaju na području koje regulira NAFO moraju redovito usklađivati svoje aktivnosti s drugim inspektorima NAFO-a koji djeluju na tom području kako bi razmjenjivali informacije o svojim zapažanjima i inspekcijskim pregledima plovila te druge bitne informacije.

Članak 40.

Sredstva za obavljanje inspekcije

Države članice ili Komisija stavljaju na raspolaganje svojim inspektorima odgovarajuća sredstva kako bi im omogućili obavljanje poslova nadzora i inspekcije. U tu svrhu dodjeljuju inspekcijska plovila za NAFO-ov Program.

Članak 41.

Programiranje

1. Agencija za kontrolu ribarstva Zajednice usklađuje aktivnosti nadzora i inspekcije za Zajednicu. U dogovoru s dotičnim državama članicama ona može u tu svrhu izraditi zajedničke operativne planove nadzora i inspekcije. Države članice čija plovila obavljaju ribolovne aktivnosti na području koje regulira NAFO donose potrebne mjere kako bi omogućile provedbu tih planova, posebno u pogledu potrebnih ljudskih i materijalnih resursa te razdoblja i zona u kojima je predviđeno korištenje tih resursa.

2. Pri izradi zajedničkih operativnih planova nadzora i inspekcije Agencija za kontrolu ribarstva Zajednice i države članice moraju osigurati da, u slučajevima kad više od 15 ribarskih plovila Zajednice obavlja ribolovne aktivnosti na području koje regulira NAFO, na tom području bude prisutno inspekcijsko plovilo Zajednice ili da bude zaključen sporazum s drugom ugovornom strankom kojim se osigurava prisutnost inspekcijskog plovila.

3. Svake godine do 15. listopada države članice obavješćuju Agenciju za kontrolu ribarstva Zajednice o imenima inspektora i inspekcijskih plovila koja namjeravaju dodijeliti za NAFO-ov Program tijekom sljedeće godine. U toj se obavijesti navodi ime, pozivni znak i komunikacijska sposobnost dodijeljenog inspekcijskog plovila. Na temelju tih podataka Agencija za kontrolu ribarstva Zajednice izrađuje, u suradnji s državama članicama, plan sudjelovanja Zajednice u NAFO-ovom Progranu u sljedećoj kalendarskoj godini te ga šalje tajništvu NAFO-a i državama članicama.

4. Države članice elektroničkim putem obavješćuju Agenciju za kontrolu ribarstva Zajednice o datumu i vremenu početka i završetka aktivnosti inspekcijskih plovila.







ODJELJAK 2.

Postupak nadzora

Članak 42.

Postupak nadzora

1. Inspektori obavljaju nadzor motreći ribarska plovila s plovila dodijeljenog NAFO-ovom Programu. Ako inspektor tijekom motrenja plovila ugovorne stranke NAFO-a utvrdi da rezultati do kojih je došao motrenjem ne odgovaraju drugim podacima s kojima raspolaže, on upisuje svoje zaključke u izvješće o nadzoru koristeći obrazac iz Priloga XI. i to izvješće šalje svojim nadležnim tijelima. Izvješće sadrži i fotografije plovila na kojima je zabilježena pozicija, datum i vrijeme fotografiranja.

2. Države članice odmah elektroničkim putem šalju izvješće o nadzoru državi zastave promatranog plovila ili tijelima koje je odredila ta država, a o kojima su obaviještene od strane tajništva NAFO-a, te tajništvu NAFO-a i Komisiji. Izvornik svakog izvješća o nadzoru dostavljaju državi zastave dotičnog plovila na njezin zahtjev.

3. Po primitku izvješća o nadzoru koje se odnosi na jedno od njezinih plovila države članice odmah reagiraju i provode daljna ispitivanja kako bi mogle odrediti odgovarajuće daljnje mjere.

4. Do 15. veljače svake godine države članice podnose Komisiji izvješće o mjerama koje su poduzele u vezi s izvješćima o nadzoru njihovih plovila tijekom prethodne godine. U slučajevima kada su te mjere dovele do izricanja kazni, te se kazne moraju detaljno opisati. Komisija šalje te podatke tajništvu NAFO-a do 1. ožujka svake godine.







ODJELJAK 3.

Inspekcijski postupak

Članak 43.

Opće odredbe

1. Dok obavljaju inspekciju tijekom dana u uvjetima normalne vidljivosti, inspekcijska plovila imaju istaknutu NAFO-ovu zastavicu kojom pokazuju da inspektori obavljaju inspekciju u okviru NAFO-ovog Programa. Plovila koja služe za ukrcaj također moraju istaknuti zastavicu, koja može biti dvostruko manja.

2. Inspekcijski pregledi plovila koja obavljaju istraživanje imaju za cilj utvrditi jedino da plovila ne obavljaju gospodarski ribolov.

3. Tijekom ukrcavanja i inspekcijskog pregleda inspektori ne smiju sprečavati zapovjednika plovila da komunicira s tijelima svoje države zastave.

4. Inspekcijska plovila manevriraju na sigurnoj udaljenosti od ribarskog plovila u skladu s pravilima dobre pomorske prakse.

5. Inspektori izbjegavaju primjenu sile osim kada i koliko je to potrebno da osiguraju vlastitu sigurnost. Pri obavljanju inspekcijskih pregleda ribarskih plovila inspektori ne smiju nositi oružje.

6. Inspekcijski se pregledi obavljaju tako da smetnje i neugodnosti za plovilo, njegove aktivnosti i ulove budu svedene na najmanju moguću mjeru.

Članak 44.

Ukrcavanje

1. Pri ukrcavanju na plovilo inspektori i pripravnici moraju nositi i predočiti identifikacijsku ispravu koju je izdalo tajništvo NAFO-a.

2. Inspektori se ne smiju ukrcati na plovilo a da o tome nisu prije obavijestili plovilo putem radija ili mu poslali odgovarajući signal u skladu s Međunarodnim signalnim kodeksom, javljajući mu podatke o inspekcijskoj ekipi i inspekcijskom plovilu.

3. Inspektori ne smiju zahtijevati od plovila na koje se ukrcavaju da se zaustavi ili manevrira tijekom ribolova ili da prekine polaganje ili izvlačenje ribolovnog alata. Inspektori mogu, međutim, zahtijevati da se prekine ili odgodi polaganje ribolovnog alata dok se ne ukrcaju na plovilo, ali to odgađanje ni u kojem slučaju ne smije biti dulje od 30 minuta od primitka signala iz stavka 2.

Članak 45.

Aktivnosti na plovilu

1. Inspekcijska se ekipa sastoji od najviše dvaju inspektora. Ako to dopuštaju uvjeti na plovilu, inspektore može pratiti inspekcijski pripravnik koji mora biti predstavljen zapovjedniku plovila. Aktivnosti pripravnika ograničene su na promatranje inspekcijskog pregleda koji obavljaju inspektori.

2. Inspekcijski pregled ne smije trajati dulje od tri sata ili od vremena potrebnog da se mreža i ulov izvuku i pregledaju, ovisno o tome što je od toga dulje. Ako se otkrije prekršaj, inspektori mogu ostati na plovilu onoliko dugo koliko je im potrebno da obave poslove iz članka 48. i članka 51. Inspektor mora napustiti plovilo u roku od jednog sata od završetka inspekcijskog pregleda ili od završetka poslova iz članka 48., ovisno o slučaju.

3. Moraju se poduzeti mjere opreza kako se ne bi oštetila ambalaža, omoti, kutije ili drugi spemnici i njihov sadržaj. Kutije i spremnici otvaraju se tako da se mogu lako i brzo ponovo zatvoriti, zapakirati ili uskladištiti.

4. Proizvodnu masu zabilježenu u očevidniku o proizvodnji inspektori pretvaraju u živu masu kako bi mogli provjeriti podatke koji su u očevidniku izraženi u živoj masi. U tu svrhu inspektori koriste faktore konverzije koje koristi zapovjednik plovila.

5. Inspektorima je dopušteno pregledati sve prostore, palube i prostorije na ribarskom plovilu, prerađene i neprerađene ulove, mreže i ostali ribolovni alat, opremu i sve bitne dokumente koji su potrebni za provjeru sukladnosti s NAFO-ovim mjerama očuvanja i provedbe.

6. Pri obavljanju inspekcijskog pregleda, inspektori mogu zatražiti od zapovjednika plovila svu pomoć koja im je potrebna. Zapovjednik plovila može dati svoje primjedbe na izvješće o inspekciji, koje insppektor mora potpisati po završetku inspekcijskog pregleda. Zapovjedniku ribarskog plovila daje se kopija izvješća o inspekciji.

Članak 46.

Sastavljanje izvješća o inspekcijskom pregledu

1. Inspektori sastavljaju izvješće o inspekcijskom pregledu koristeći obrazac iz Priloga IX. i šalju ga svojim nadležnim tijelima.

2. Na temelju podataka iz očevidnika inspektori sastavljaju sažeti prikaz podataka, po vrstama i odsjecima, o ulovu koje je dotično plovilo ostvarilo tijekom tekućeg izlaska u ribolov na području koje regulira NAFO i taj sažeti prikaz upisuju pod točkom 14. izvješća o inspekcijskom pregledu.

3. Ako postoji razlika između evidentiranih ulova i procjena inspektora, inspektor može ponovo provjeriti izračune, postupke, odgovarajuću dokumentaciju i ulov na plovilu. Svaka takva razlika mora se navesti pod točkom 18. izvješća o inspekcijskom pregledu.

Članak 47.

Obveze zapovjednika plovila tijekom inspekcijskog pregleda

Zapovjednik ribarskog plovila Zajednice na kojemu se obavlja inspekcijski pregled mora:

(a) omogućiti siguran i učinkovit ukrcaj u skladu s dobrom pomorskom praksom nakon što od plovila ili helikoptera koji prevozi inspektora dobije odgovarajući signal prema Međunarodnom signalnom kodeksu;

▼M1

(b) osigurati ljestve za penjanje na plovilo koje su konstruirane i koriste se kako je opisano u NAFO-ovim mjerama očuvanja i nadzora;

▼M1

(b.a) osigurati, ako postoji mehaničko dizalo, da je njegova pomoćna oprema odobrena od strane nacionalnih tijela. Dizalo mora biti projektirano i konstruirano na način koji omogućava inspektoru siguran ukrcaj i iskrcaj kao i siguran prelazak s dizala na palubu i obratno. Ljestve za penjanje na plovilo koje su sukladne s točkom (b) moraju biti na palubi uz dizalo i dostupne za neposrednu uporabu;

▼B

(c) surađivati i pomagati pri inspekcijskom pregledu ribarskog plovila koje se obavlja u skladu s postupcima koji su propisani ovom Uredbom; mora osigurati sigurnost inspektora i ne smije sprečavati, zastrašivati ili ometati inspektore u obavljanju njihovih dužnosti;

(d) dopustiti inspektorima da komuniciraju s tijelima države zastave i države koja obavlja inspekciju;

(e) omogućiti pristup prostorima, palubama i prostorijama na plovilu, prerađenim i neprerađenim ulovima, mrežama i ostalom ribolovnom alatu, opremi, ispravama o registraciji, crtežima ili opisima skladišta za ribu, očevidnicima o proizvodnji i planovima slaganja tereta te svim drugim bitnim dokumentima i mora, u mjeri u kojoj je to moguće, pružiti svu potrebnu pomoć kako bi se provjerilo je li teret složen u skladu s planom slaganja tereta;

(f) omogućiti inspektorima siguran silazak s plovila;

▼M2

(g) osigurati inspektoru na njegov zahtjev koordinate koje se odnose na početnu i završnu lokaciju svakog pokusnog povlačenja u skladu s člankom 6. stavkom 4.

▼B

Članak 48.

Slanje izvješća o inspekcijskom pregledu

1. U roku od 20 dana od povratka inspekcijskog plovila u luku, država članica koja obavlja inspekciju šalje Komisiji izvornik NAFO-ovog izvješća o inspekcijskom pregledu sastavljenog u skladu s člankom 45. stavkom 1. U roku od 30 dana od povratka inspekcijskog plovila u luku Komisija šalje to izvješće državi zastave plovila koje je bilo podvrgnuto inspekcijskom pregledu, a kopiju šalje tajništvu NAFO-a.

2. U slučaju prekršaja ili postojanja razlike između evidentiranih ulova i inspektorovih procjena ulova na plovilu izvornik izvješća o inspekcijskom pregledu, skupa s dokaznom dokumentacijom i kopijama snimljenih fotografija, šalje se Komisiji što je moguće prije nakon povratka inspekcijskog plovila u luku. U roku od 10 dana od povratka inspekcijskog plovila u luku Komisija šalje tu dokumentaciju državi zastave plovila koje je bilo podvrgnuto inspekcijskom pregledu, a kopiju šalje tajništvu NAFO-a.

3. U slučaju iz stavka 2. inspektor izdaje izjavu koja predstavlja prethodnu obavijest o pretpostavljenom prekršaju. U toj se izjavi navode podaci iz točaka 16., 18. i 20. izvješća o inspekcijskom pregledu i detaljno se opisuje osnova za prijavu prekršaja te navode odgovarajući dokazi. Inspektor Zajednice šalje tu izjavu državi zastave i tajništvu NAFO-a preko Komisije prvog radnog dana koji slijedi nakon inspekcijskog pregleda.

4. Svakih 10 dana inspektori dostavljaju Komisiji popis plovila podvrgnutih inspekcijskom pregledu. Komisija svakog mjeseca sastavlja popis plovila podvrgnutih inspekcijskom pregledu i šalje ga tajništvu NAFO-a.







ODJELJAK 4.

Prekršaji

Članak 49.

Postupanje u slučaju prekršaja

1. Ako inspektori utvrde da su prekršene NAFO-ove mjere očuvanja i provedbe, oni moraju:

(a) zabilježiti prekršaj u svom izvješću o inspekcijskom pregledu, potpisati tu zabilješku i dobiti supotpis zapovjednika plovila;

(b) unijeti zabilješku u očevidnik o ribolovu ili drugi odgovarajući dokument i potpisati ju, navodeći datum, mjesto i vrstu utvrđenog prekršaja. Inspektor može napraviti presliku svake zabilješke unesene u očevidnik o ribolovu ili drugi odgovarajući dokument te zahtijevati od zapovjednika plovila da na svakoj stranici preslike pismeno potvrdi njezinu vjerodostojnost;

(c) prema potrebi, dokumentirati prekršaj fotografijama ribolovnog alata i ulova. U tom slučaju inspektor daje jednu kopiju fotografije zapovjedniku plovila, a drugu kopiju prilaže izvješću;

(d) odmah pokušati stupiti u kontakt s inspektorom ili nadležnim tijelom države zastave ribarskog plovila podvrgnutog inspekcijskom pregledu;

(e) odmah poslati svojim nadležnim tijelima izvješće o inspekcijskom pregledu i prethodnu obavijest o prekršaju iz članka 47. stavka 3.

2. Inspektori mogu zahtijevati od zapovjednika plovila da ukloni svaki dio ribolovnog alata koji po njihovom mišljenju nije u skladu s NAFO-ovim mjerama očuvanja i provedbe. Na svaki dio ribolovnog alata za koji smatra da nije u skladu s tim mjerama, inspektor stavlja NAFO-ovu plombu i tu činjenicu bilježi u izvješću o inspekcijskom pregledu. Plomba se ne smije ukloniti s ribolovnog alata sve dok ga ne pregledaju nadležna tijela ugovorne stranke kojoj pripada plovilo.

Članak 50.

Daljni postupci u slučaju prekršaja

1. Nadležna tijela države članice koja je obaviještena o prekršaju koji je počinilo jedno od njezinih plovila odmah i u cijelosti ispituju slučaj kako bi dobili potrebne dokaze, pri čemu prema potrebi obavljaju i fizički pregled dotičnog plovila.

2. U slučaju kršenja mjera što ih je donio NAFO nadležna tijela dotične države članice odmah pokreću sudske ili upravne postupke u skladu sa svojim nacionalnim zakonodavstvom protiv državljana odgovornih za plovilo koje plovi pod njezinom zastavom.

3. Nadležna tijela države članice koja je država zastave osiguravaju da postupci pokrenuti u skladu sa stavkom 2. mogu, u skladu s odgovarajućim odredbama nacionalnog prava, dovesti do izricanja mjera koje su dovoljno stroge, osiguravaju sukladnost s pravilima, osobama odgovornim za prekršaj uskraćuju ekonomsku korist koja proizlazi iz prekršaja i učinkovito sprečavaju daljnje prekršaje.







ODJELJAK 5.

Teški prekršaji

Članak 51.

Popis teških prekršaja

Sljedeći se prekršaji smatraju teškim prekršajima:

(a) ribolov u okviru „ostale” kvote, a da se o tome nije obavijestilo izvršno tajništvo NAFO-a, ili obavljanje takvog ribolova dulje od sedam radnih dana nakon što je izvršno tajništvo NAFO-a obavijestilo da je zatvoren ribolov dotičnog stoka ili vrste u okviru „ostale” kvote;

(b) ciljani ribolov stoka za koji vrijedi moratorij ili zabrana ribolova;

(c) ciljani ribolov stokova ili vrsta nakon datuma na koji je država zastave plovila podvrgnutog inspekcijskom pregledu obavijestila izvršno tajništvo NAFO-a da će njezina plovila prestati obavljati ciljani ribolov tih stokova ili vrsta;

(d) ribolov koji se obavlja na području zatvorenom za ribolov ili primjenom ribolovnog alata koji je zabranjen na određenom području;

(e) nepoštovanje pravila o veličini oka mrežnog tega;

(f) obavljanje ribolova bez valjanog odobrenja izdanog od strane ugovorne stranke koja je država zastave;

(g) pogrešno evidentiranje ulova;

(h) ometanje sustava za satelitsko praćenje;

(i) kršenje pravila vezanih uz izvješćivanje o ulovu;

(j) sprečavanje inspektora ili promatrača da obavljaju svoje dužnosti.

Članak 52.

Aktivnosti inspektora

1. Ako inspektori utvrde da je plovilo počinilo teški prekršaj iz članka 51., o tome odmah obavješćuju državu zastave, svoja tijela, Komisiju i tajništvo NAFO-a.

2. U slučaju teškog prekršaja inspektori poduzimaju sve potrebne mjere kako bi se osigurali i sačuvali dokazi, pri čemu, prema potrebi, zapečaćuju brodsko skladište u svrhu naknadne inspekcije u luci. Na zahtjev inspektora zapovjednik plovila prekida sve ribolovne aktivnosti koje prema mišljenju inspektora predstavljaju teški prekršaj.

3. Dok je inspektor na plovilu, zapovjednik plovila ne smije ponovno započeti ribolov dok se inspektor ne uvjeri, bilo nakon mjera koje je poduzeo zapovjednik plovila bilo nakon razgovora s inspektorom ili nadležnim tijelom države zastave pregledavanog plovila, da se teški prekršaj neće ponoviti.

4. Inspektori mogu ostati na ribarskom plovilu onoliko dugo koliko im je potrebno da prikupe potrebne informacije o prekršaju. Tijekom tog razdoblja inspektori moraju završiti inspekcijski pregled i potom napustiti plovilo. Inspektori mogu, međutim, ostati na plovilu ako uspiju stupiti u kontakt s nadležnim tijelima ugovorne stranke pregledavanog plovila i ako im ta tijela to odobre. Ako u razumnom roku ne uspiju stupiti u kontakt s tim nadležnim tijelima, moraju napustiti pregledavano plovilo te stupiti u kontakt s tim tijelima što je moguće prije.

5. Država članica ili Komisija koja obavlja inspekcijski pregled donosi odluku, uz suglasnost države zastave, o tome hoće li inspektor ostati na plovilu tijekom plovidbe plovila prema luci u skladu s člankom 54. stavkom 1. Država članica ili Komisija koja obavlja inspekcijski pregled također donosi odluku o tome hoće li inspektor biti prisutan tijekom detaljnog pregleda plovila u luci u skladu s člankom 53. stavkom 3. Države članice odmah obavješćuju Komisiju o odlukama donesenim u skladu s ovim stavkom.

Članak 53.

Inspekcijski pregled koji obavlja inspektor ovlašten od strane države članice koja je država zastave

1. Ako država članica koja je država zastave primi od inspektora informaciju da postoji sumnja da je ribarsko plovilo koje plovi pod njezinom zastavom počinilo teški prekršaj ili ako takvu informaciju primi Komisija, država članica koja je država zastave i Komisija odmah o tome obavješćuju jedna drugu.

2. Nakon što ju druga ugovorna stranka obavijesti da je plovilo Zajednice počinilo teški prekršaj, država članica koja je država zastave, u suradnji s Komisijom, osigurava da ovlašteni inspektor obavi inspekcijski pregled plovila u roku od 72 sata.

3. Ovlašteni inspektor ukrcava se na dotično plovilo i pregledava dokaze o navodnom prekršaju te o rezultatima tog pregleda u najkraćem mogućem roku obavješćuje nadležno tijelo države članice koja je država zastave i Komisiju.

Članak 54.

Preusmjeravanje plovila

1. Nakon što primi rezultate koji upućuju na to da pretpostavljeni prekršaj spada u teške prekršaje, država članica koja je država zastave pregledanog plovila mora, ako to okolnosti zahtijevaju, u roku od 24 sata sama narediti ili ovlastiti ovlaštenog inspektora da naredi plovilu da se uputi prema određenoj luci. To bi trebala biti luka St. Johns ili Halifax u Kanadi ili luka St. Pierre u Francuskoj ili njegova matična luka, osim ako država članica koja je država zastave ne odredi neku drugu luku.

2. Rok od 24 sata o kojemu se govori u stavku 1. Komisija može produljiti na najviše 72 sata na pisani zahtjev države članice koja je država zastave.

3. Ako država članica koja je država zastave ne naredi plovilu da se uputi prema luci, ona mora odmah obavijestiti Komisiju o razlozima takve odluke. Komisija pravovremeno obavješćuje tajništvo NAFO-a o toj odluci i razlozima zbog koje je donesena.

Članak 55.

Inspekcijski pregled nakon preusmjeravanja u luku

1. Po dolasku u određenu luku, plovilo za koje se sumnja da je počinilo teški prekršaj podvrgava se temeljitom inspekcijskom pregledu koji se obavlja u nadležnosti države članice koja je njegova država zastave i uz nazočnost inspektora iz svake ugovorne stranke koja želi sudjelovati. Koristi se izvješće o inspekcijskom pregledu u luci, koje je navedeno u Prilogu XII.

2. Država članica koja je država zastave bez odgađanja obavješćuje Komisiju o ishodu temeljitog inspekcijskog pregleda i o mjerama koje je donijela u pogledu prekršaja, uključujući mjere koje je poduzela kako bi se spriječilo ponavljanje prekršaja.

Članak 56.

Dodatne mjere u vezi s određenim teškim prekršajima

1. Osim odredaba ovog odjeljka, posebno članaka 54. i 55., država članica koja je država zastave poduzima mjere na temelju ovog odjeljka ako plovilo koje plovi pod njezinom zastavom počini jedan od sljedećih teških prekršaja:

(a) obavlja ciljani ribolov stoka za koji vrijedi moratorij ili zabrana ribolova;

(b) pogrešno evidentira ulov. Da bi se mogle poduzeti daljnje mjere na temelju ovog članka, razlika između inspektorove procjene prerađenog ulova na plovilu, po vrstama i ukupno, i količina evidentiranih u očevidniku o proizvodnji mora iznositi 10 tona ili 20 %, ovisno što je veće, izračunano kao postotak količina iz očevidnika o proizvodnji. Za procjenu ulova na plovilu koristi se faktor slaganja tereta dogovoren između inspektora ugovorne stranke koja obavlja inspekciju i ugovorne stranke čije se plovilo podvrgava inspekciji;

(c) ponovi isti teški prekršaj iz članka 51., koji je potvrđen u skladu s člankom 52. stavkom 4., u razdoblju od sto dana ili pri istom izlasku u ribolov, ovisno što je kraće.

2. Država članica koja je država zastave mora osigurati da nakon inspekcijskog pregleda iz stavka 1. dotično plovilo prekine sve ribolovne aktivnosti i da se pokrene istraga o dotičnom teškom prekršaju.

3. Ako na reguliranom području nije prisutan ni jedan inspektor ili druga osoba koju je država članica koja je država zastave plovila imenovala za obavljanje istrage o kojoj se govori u stavku 1., država članica koja je država zastave mora narediti plovilu da se odmah uputi prema luci u kojoj može započeti istraga.

4. Pri obavljanju istrage o teškom prekršaju koji se odnosi na pogrešno evidentiranje ulova, o kojemu se govori u stavku 1. točki (b), država članica koja je država zastave osigurava da se fizički pregled i brojenje ukupnog ulova na plovilu obavi u njenoj nadležnosti u luci. Taj se pregled može obaviti uz prisutnost inspektora svake ugovorne stranke koja želi sudjelovati, pod uvjetom da se s tim složi država članica koja je država zastave.

5. Kad se plovilu naredi plovidba prema luci sukladno stavcima 2., 3. i 4., inspektor iz druge ugovorne stranke može se ukrcati i/ili ostali na plovilu dok ono plovi prema luci, pod uvjetom da nadležno tijelo države članice koja je država zastave ne zahtijeva od njega da napusti plovilo.

Članak 57.

Mjere izvršenja

1. Svaka država članica koja je država zastave poduzima mjere izvršenja ako se u skladu s njezinim propisima utvrdi da je ribarsko plovilo koje plovi pod njezinom zastavom počinilo teški prekršaj iz članka 56.

2. Ovisno o težini prekršaja i u skladu s odgovarajućim odredbama nacionalnog prava, mjere iz stavka 1. mogu uključivati:

(a) novčane kazne;

(b) zapljenu nezakonitog ribolovnog alata i ulova;

(c) sekvestraciju plovila;

(d) privremeno ili trajno ukidanje odobrenja za ribolov;

(e) smanjenje ili ukidanje ribolovne kvote.

3. Država članica koja je država zastave dotičnog plovila mora bez odgode obavijestiti Komisiju o odgovarajućim mjerama koje je poduzela u skladu s ovim člankom. Na temelju te obavijesti, Komisija obavješćuje tajništvo NAFO-a o tim mjerama.

Članak 58.

Izvješće o teškim prekršajima

1. U slučaju teškog prekršaja iz članka 56., dotična država članica mora što je moguće prije, a u svakom slučaju u roku od tri mjeseca od obavijesti o teškom prekršaju dostaviti Komisiji izvješće o napretku istrage, navodeći pojedinosti o svim mjerama koje su poduzete ili se predlažu poduzeti u vezi s tim prekršajem, a po završetku istrage mora dostaviti izvješće o njezinim rezultatima.

2. Komisija sastavlja izvješće Zajednice na temelju izvješća država članica. Ona dostavlja tajništvu NAFO-a izvješće Zajednice o napretku istrage u roku od četiri mjeseca od obavijesti o prekršaju, a izvješće o rezultatima istrage dostavlja što je moguće prije nakon završetka istrage.







ODJELJAK 6.

Izvješća

Članak 59.

Postupanje s izvješćima o inspekcijskim pregledima

1. Izvješća o inspekcijskom pregledu i nadzoru koje su sastavili inspektori NAFO-a mogu se koristiti kao prihvatljivi dokazi u sudskim i upravnim postupcima svake države članice. Za utvrđivanje činjenica oni će imati istu vrijednost kao i izvješća o inspekcijskom pregledu i nadzoru inspektora država članica.

2. Države članice surađuju kako bi omogućile sudske i druge postupke koji se pokreću na temelju izvješća koje inspektori dostave na temelju ovog programa, u skladu s propisima koji uređuju prihvatljivost dokaza u nacionalnim sudskim i drugim sustavima.

Članak 60.

Izvješća o prekršajima

1. Države članice dostavljaju Komisiji svake godine najkasnije do 25. siječnja izvješće za razdoblje od 1. srpnja do 31. prosinca i najkasnije do 25. kolovoza izvješće za razdoblje od 1. siječnja do 30. lipnja, navodeći sljedeće podatke:

(a) rezultate postupaka poduzetih u vezi s prekršajima koje su počinila njihova plovila; prekršaji se navode svake godine dok se ne okončaju odgovarajući postupci;

(b) sve značajne razlike između ulova evidentiranih u očevidnicima njihovih plovila i inspektorovih procjena ulova na plovilu. Razlika se smatra značajnom ako se inspektorova procjena razlikuje od ulova evidentiranog u očevidniku za 5 % ili više;

(c) pojedinosti o napretku postupaka, posebno navodeći je li slučaj u tijeku, u žalbenom postupku ili pod istragom;

(d) detaljan opis izrečenih kazni, posebno navodeći iznos novčanih kazni, vrijednost zaplijenjene ribe i/ili ribolovnog alata, pismena upozorenja itd.; i

(e) objašnjenje ako nisu poduzete nikakve mjere.

2. Komisija sastavlja izvješće Zajednice na temelju izvješća država članica. Ona dostavlja tajništvu NAFO-a izvješće Zajednice do 1. veljače i do 1. rujna svake godine.

Članak 61.

Izvješćivanje o inspekcijskim i nadzornim aktivnostima

1. Svake godine do 15. veljače svaka država članica dostavlja Komisiji izvješće za prethodnu godinu o:

(a) broju inspekcijskih pregleda koje je obavila u okviru NAFO-ovog Programa, navodeći broj inspekcijskih pregleda na plovilima svake ugovorne stranke i, u slučaju učinjenog prekršaja, datum i mjesto inspekcijskog pregleda dotičnog plovila te vrstu pretpostavljenog prekršaja;

(b) broj sati leta utrošenih u okviru NAFO-ovog programa nadzora, broj zapažanja i broj izrađenih izvješća o nadzoru zajedno s mjerama koje su poduzete slijedom tih izvješća.

2. Komisija sastavlja izvješće Zajednice na temelju izvješća država članica. Ona dostavlja tajništvu NAFO-a izvješće Zajednice do 1. ožujka svake godine.

▼M2







POGLAVLJE V.

NADZOR DRŽAVE LUKE PLOVILA KOJA PLOVE POD ZASTAVOM DRUGE UGOVORNE STRANKE

Članak 62.

Područje primjene

1. Ovo se poglavlje primjenjuje na iskrcaje ili pretovare u lukama država članica ribarskih plovila koja plove pod zastavom druge ugovorne stranke NAFO-a ili ribe ulovljene u području koje regulira NAFO ili proizvoda ribarstva koji potječu od takve ribe koji nisu prethodno iskrcani ili istovareni u luci.

2. Ovo se poglavlje primjenjuje ne dovodeći u pitanje uredbe (EEZ) br. 2847/93 i (EZ) br. 1005/2008.

Članak 63.

Određene luke

Države članice određuju luke u kojima je dozvoljen pristup ribarskim plovilima u svrhu iskrcaja ili pretovara. Država članica obavješćuje Komisiju o svojim određenim lukama, koja popis tih luka šalje Tajništvu NAFO-a. O svakoj naknadnoj izmjeni tog popisa potrebno je obavijestiti Tajništvo NAFO-a najmanje 15 dana prije nego što izmjena stupi na snagu.

Članak 63.a

Nadležno tijelo

1. Države članice određuju nadležno tijelo koje je kontaktna točka za primanje obavijesti u skladu s člankom 63.b, za primanje potvrda i izdavanje odobrenja u skladu s člankom 63.c.

2. Države članice dostavljaju Komisiji obavijest o nazivu nadležnog tijela i podacima za kontakt. Komisija će bez odgađanja proslijediti te informacije Tajništvu NAFO-a.

Članak 63.b

Prethodna obavijest o ulasku u luku

1. Odstupajući od članka 28.e točke (1) Uredbe (EEZ) br. 2874/93, kapetan ribarskog plovila iz članka 62. stavka 1. ove Uredbe ili njegov predstavnik koji se namjerava usidriti u luci radi iskrcaja ili pretovara obavješćuje nadležno tijelo države članice luke iz stavka 63.a ove Uredbe najmanje tri radna dana prije procijenjenog vremena uplovljavanja.

2. Međutim, država članica može predvidjeti drukčije razdoblje za prethodnu obavijest, uzimajući u obzor, među ostalim, udaljenost između lovišta ribe i svoje luke. Države članice obavješćuju Komisiju ili tijelo koje ona odredi o takvom razdoblju za prethodnu obavijest. Komisija će bez odgađanja proslijediti te informacije Tajništvu NAFO-a.

3. Uz prethodnu obavijest prilažu se sljedeći obrasci uz pravilno popunjen Dio A:

(a) obrazac PSC 1, iz Priloga XV. (A), kada plovilo namjerava iskrcati ili pretovariti svoj ulov;

(b) obrazac PSC 2 iz Priloga XV. (B), kada plovilo namjerava iskrcati ili pretovariti ulov koji je primilo u pretovaru. Poseban se obrazac koristiti za svako plovilo davatelja;

(c) oba obrasca PSC 1 i 2, kada plovilo namjerava iskrcati ili pretovariti svoj ulov kao i ulov koji primilo u pretovaru.

4. Kapetan ili njegov predstavnik može poništiti prethodnu obavijest tako što će obavijestiti nadležna tijela luke koju namjeravaju koristiti, najkasnije 24 sata prije procijenjenog vremena dolaska u luku iz obavijesti. Međutim, država članica luke može predvidjeti drukčije razdoblje za dostavu obavijesti. Uz obavijest se prilaže preslika izvornika obrasca PSC 1 ili PSC 2 s riječju „poništeno” napisanom preko obrasca.

5. Nadležno tijelo države članice luke bez odgađanja prosljeđuje presliku obrasca prethodne obavijesti iz stavaka 3. i 4. državi zastave ugovornoj stranci ribarskog plovila koje planira iskrcaj/pretovar i, ako je to plovilo počelo s pretovarom, državi zastave ugovornoj stranci plovila davatelja.

6. Primjerak obrasca također se prosljeđuje Komisiji ili tijelu koje ona odredi, koje je bez odgađanja šalje Tajništvu NAFO-a.

Članak 63.c

Odobrenje za iskrcaj ili pretovar

1. Poslovi iskrcaja ili pretovara mogu početi tek nakon što je nadležno tijelo države članice luke izdalo odobrenje. Takvo se odobrenje izdaje tek nakon što država zastave vrati presliku obrasca PSC 1 i/ili PSC 2, koja je dostavljena sukladno članku 63.b stavku 5. s uredno ispunjenim dijelom B., koji potvrđuje:

(a) da je ribarsko plovilo koje je izjavilo da je ulovilo ribu imalo dostatnu kvotu za navedenu vrstu;

(b) da je količina ulova na plovilu uredno prijavljena i uzeta u obzir za izračun svih ograničenja ulova ili napora koji se primjenjuju;

(c) da je ribarsko plovilo koje je izjavilo da je ulovilo ribu imalo odobrenje za ribolov u područjima koje navodi; i

(d) prisutnost plovila u području za koje navodi da je područje ulova ribe potvrđeno podacima iz VMS-a.

2. Odstupajući od stavka 1. nadležno tijelo države članice luke može odobriti dio iskrcaja ili cijelo iskrcavanje u slučaju izostanka potvrde iz stavka 1. U takvim se slučajevima predmetna riba čuva u skladištu pod nadzorom nadležnog tijela. Riba se pušta za prodaju, preuzimanje ili prijevoz tek nakon što nadležna tijela prime i provjere potvrdu iz stavka 1. Ako potvrda nije primljena u roku od 14 dana od iskrcaja, nadležno tijelo države članice luke može zaplijeniti ribu i njome raspolagati u skladu s nacionalnim pravilima.

3. Nadležno tijelo države članice luke bez odgađanja obavješćuje kapetana o svojoj odluci o tome hoće li ili ne odobriti iskrcaj ili pretovar tako što vraća presliku obrasca PSC 1 i/Ili obrasca PSC 2 zajedno s uredno ispunjenim dijelom C. Ova se preslika bez odgađanja također dostavlja Komisiji ili tijelu koje ona odredi, a koje te podatke prosljeđuje Tajništvu NAFO-a.

Članak 63.d

Inspekcijski pregledi

1. Osim ako se u planu oporavka ne zahtijeva drukčije, država članica luke provodi inspekcijske preglede u najmanje 15 % svih iskrcaja ili pretovara tijekom svake izvještajne godine.

2. Inspekcijske preglede provode ovlašteni nacionalni inspektori koji su prije inspekcijskog pregleda kapetanu plovila dužni pokazati svoje ovlaštenje.

3. Država članica luke može pozvati inspektore druge ugovorne stranke da prate njezine inspektore i promatraju inspekcijski pregled iskrcavanja ili pretovara u smislu ovog poglavlja.

4. Inspekcijski pregled uključuje praćenje cjelokupnog iskrcavanja ili pretovara u toj luci, a nacionalni inspektori obavljanju najmanje sljedeće poslove:

(a) unakrsnu provjeru količine za svaku vrstu koja je iskrcana ili pretovarena: i. količine prema vrsti koje su evidentirane u očevidniku; ii. izvješća o ulovu ili aktivnostima; i iii. sve podatke o ulovu koji su navedeni u prethodnoj obavijesti (PSC 1 ili PSC 2);

(b) provjeravaju i evidentiraju količine prema vrsti ulova koji ostaje na plovilu nakon dovršetka iskrcaja ili pretovara;

(c) provjeravaju sve podatke iz inspekcijskih pregleda na moru;

(d) provjeravaju sve mreže na plovilu i evidentiraju mjere veličine oka mreže;

(e) provjeravaju sukladnost veličine ribe sa zahtjevima najmanje veličine.

5. Nacionalni inspektori ulažu sve moguće napore kako bi se izbjeglo nepotrebno zadržavanje ribarskog plovila i kako bi osigurali da plovilo pretrpi najmanje ometanje i neugodnosti te da se izbjegne nepotrebno smanjenje kakvoće ribe.

6. Kapetan ribarskog plovila dužan je:

(a) surađivati i pomagati prilikom inspekcijskih pregleda ribarskog plovila koji se provode sukladno ovim postupcima te neće sprečavati, zastrašivati ili ometati inspektore države luke u obavljanju njihovih dužnosti;

(b) osigurati pristup svim područjima, palubama, kabinama, ulovu, mrežama ili ostalim ribolovnim alatima ili opremi, te osigurati sve odgovarajuće informacije koje zatraže inspektori države luke uključujući preslike svih relevantnih dokumenata.

Članak 63.e

Ozbiljno kršenje

1. Sljedeća se kršenja smatraju ozbiljnima:

(a) sprečavanje inspektora u izvršavanju njihovih dužnosti;

(b) iskrcavanje ili pretovar u luci koja nije za to određena;

(c) nepridržavanje odredaba koje se odnose na prethodnu obavijest o dolasku;

(d) iskrcavanje ili pretovar bez odobrenja države članice luke.

2. Svaka država članica luke poduzima mjere prisile prema ribarskom plovilu kada je u skladu s njezinim pravom utvrđeno da je plovilo počinilo ozbiljan prekršaj iz stavka 1. Te mjere mogu uključivati, posebno ovisno o težini prekršaja i u skladu s mjerodavnim odredbama nacionalnog prava:

(a) novčane kazne;

(a) zapljenu nezakonitih ribolovnih alata i ulova;

(a) zapljenu plovila.

Članak 63.f

Inspekcijska izvješća

1. Svaki inspekcijski pregled dokumentira se ispunjavanjem obrasca inspekcijskog izvješća koji je utvrđen u Prilogu XII.

2. Kapetan može dati komentare na inspekcijsko izvješće, koje potpisuju inspektor i kapetan na kraju inspekcijskog pregleda. Primjerak inspekcijskog izvješća uručuje se kapetanu plovila.

3. Primjerak svakog inspekcijskog izvješća bez odgađanja se dostavlja državi zastave pregledanog ribarskog plovila i državi zastave plovila davatelja ako je plovilo obavljalo pretovar. Također, jedan se primjerak bez odgađanja dostavlja Komisiji ili tijelu koje ona odredi, a koje te podatke prosljeđuje Tajništvu NAFO-a. Izvornik ili ovjerena preslika svakog inspekcijskog izvješća prosljeđuje se na zahtjev državi zastave pregledanog plovila.

▼B







POGLAVLJE VI.

AKTIVNOSTI NEUGOVORNIH STRANAKA

Članak 64.

Aktivnosti NNN koje obavljaju plovila neugovornih stranaka

1. Pretpostavlja se da plovilo neugovorne stranke koje obavlja ribolovne aktivnosti na području koje regulira NAFO obavlja aktivnosti NNN koje dovode u pitanje učinkovitost NAFO-ovih mjera očuvanja i provedbe.

2. U slučaju prekrcaja u kojemu sudjeluje uočeno i identificirano plovilo neugovorne stranke, unutar ili izvan područja koje regulira NAFO, pretpostavka da su dovedene u pitanje NAFO-ove mjere očuvanja i provedbe vrijedi i za svako drugo plovilo neugovorne stranke koje je sudjelovalo u tim aktivnostima s dotičnim plovilom.

Članak 65.

Informacije o plovilima neugovornih stranaka

1. Ako država članica ili inspektor Komisije uoče ili na drugi način identificiraju plovilo neugovorne stranke, pokušat će obavijestiti dotično plovilo da se pretpostavlja da dovodi u pitanje NAFO-ove mjere očuvanja i provedbe i da će o tome biti obaviještene ugovorne stranke NAFO-a, druge regionalne organizacije u ribarstvu i država zastave plovila.

2. Države članice odmah obavješćuju Komisiju o svim zapažanjima, zabranama pristupa lukama, iskrcajima i prekrcajima, o rezultatima svih inspekcijskih pregleda na moru ili u njihovim lukama i o svim kasnijim mjerama koje su poduzele u vezi s dotičnim plovilom. Komisija odmah šalje sve te informacije tajništvu NAFO-a.

3. Informacije iz stavka 2. uključuju ime plovila neugovorne stranke i njegove države zastave, datum inspekcijskog pregleda i luku u kojoj je on obavljen, razloge za kasniju zabranu iskrcaja i/ili prekrcaja ili, ako nije primijenjena takva zabrana, dokaze predočene u skladu s člankom 67. stavkom 3.

4. Države članice mogu u svakom trenutku dostaviti Komisiji, a ona odmah tajništvu NAFO-a, bilo koje dodatne informacije koje mogu biti bitne za identifikaciju plovila neugovornih stranaka za koja se sumnja da obavljaju ribolov NNN na području koje regulira NAFO.

5. Komisija svake godine obavješćuje države članice o plovilima neugovornih stranaka koja su na NAFO-ovom popisu NNN.

Članak 66.

Zabrana prekrcaja i zajedničkih ribolovnih operacija

Ribarskim plovilima Zajednice zabranjeno je prekrcavati ribu s plovila neugovornih stranaka ili na plovila neugovornih stranaka iz članka 63. i sudjelovati u zajedničkim ribolovnim operacijama s tim plovilima.

Članak 67.

Inspekcijski pregled na moru

Inspektori će, prema potrebi, zatražiti dopuštenje za ukrcaj na plovilo neugovorne stranke koje je uočeno ili za koje je na drugi način utvrđeno da obavlja ribolovne aktivnosti na području koje regulira NAFO. Plovila koja dopuste ukrcaj pregledavaju se u skladu s odredbama poglavlja IV.

▼M2

Članak 68.

Dolazak u luku

1. Ne dovodeći u pitanje uredbe (EEZ) br. 2874/93, (EZ) br. 1093/94 i (EZ) br. 1005/2008, države članice osiguravaju da kapetani plovila stranaka koje nisu potpisnice mogu uploviti isključivo u luku određenu u skladu s člankom 63. Kapetan koji namjerava uploviti u određenu luku obavješćuje nadležno tijelo države članice luke u skladu s odredbama iz članka 63.b. Država članica luke bez odgađanja prosljeđuje ove podatke državi zastave i Komisiji ili tijelu koje ona odredi, a koje ih bez odgađanja dostavlja Tajništvu NAFO-a.

2. Odredbe članaka 63.b i 63.c primjenjuju se na odgovarajući način. Država članica luke zabranjuje ulazak u svoje luke plovilima koja nisu dostavila potrebnu prethodnu obavijest iz stavka 1. i za koja država zastave nije dostavila potvrdu iz članka 63.c stavka 1.

3. Država članica koja uskrati iskrcaj ili pretovar o svojoj odluci obavješćuje kapetana predmetnog plovila.

▼M2

Članak 68.a

Inspekcijski pregled u luci

1. Države članice osiguravaju da svako plovilo stranke koja nije potpisnica koje uplovi u neku od njihovih luka bude podvrgnuto inspekcijskom pregledu njihovih nadležnih tijela. Plovilu neće biti dopušten iskrcaj ili pretovar dok se ne završi inspekcijski pregled. Takvim inspekcijskim pregledima obuhvaćeni su dokumenti plovila, brodski dnevnici, ribolovni alati, ulov na plovilu i sve ostalo što je povezano s aktivnostima plovila u području koje regulira NAFO-a.

2. Ako, nakon završetka inspekcijskog pregleda, nadležna tijela utvrde da se na plovilu stranke koja nije potpisnica drže bilo kakvi stokovi ili skupine stokova koje regulira NAFO ili koji se navode u Prilogu II. ovoj Uredbi, predmetna država članica zabranit će svaki iskrcaj ili pretovar ulova s tog plovila.

3. Međutim, takva se zabrana ne primjenjuje ako kapetan pregledanog plovila ili njegov predstavnik na zadovoljavajući način dokaže nadležnim tijelima predmetne države članice:

(a) da je vrsta koja se nalazi na plovilu ulovljena izvan područja koje regulira NAFO; ili

(b) da je vrsta koja se nalazi na plovilu i navedena je u Prilogu II. ulovljena u skladu s mjerama NAFO-a za očuvanje i provedbu.

4. Država članica koja uskrati iskrcaj ili pretovar o svojoj odluci obavješćuje kapetana predmetnog plovila.

5. Inspekcijski pregled dokumentira se najmanje ispunjavanjem obrasca inspekcijskog pregleda u luci iz Priloga XII.

6. Podaci o rezultatima svi inspekcijskih pregleda plovila stranaka koje nisu potpisnice koji se provode u lukama država članica, te bilo koje naknadne radnje, bez odgađanja se dostavljaju državi zastave plovila i Komisiji ili tijelu koje ona odredi, a koje ih bez odgađanja dostavlja Tajništvu NAFO-a.

▼B

Članak 69.

Mjere u vezi s plovilima NNN

1. Sljedeće se mjere primjenjuju na plovila koja je Organizacija za ribarstvo na sjeverozapadnom Atlantiku (NAFO) stavila na popis plovila NNN u Prilogu XIII.:

(a) ribarska plovila, pomoćna plovila, plovila za opskrbu gorivom, matična plovila i teretna plovila koja plove pod zastavom države članice ne smiju ni na koji način pomagati plovilima NNN, sudjelovati u operacijama prerade ribe, prekrcajima ili zajedničkim ribolovnim operacijama s plovilima s popisa NNN;

(b) plovila NNN ne smiju se u lukama opskrbljivati namirnicama ili gorivom niti koristiti druge usluge;

(c) plovilima NNN nije dopušten ulazak u luku države članice, osim u slučaju više sile;

(d) plovilima NNN nije dopušteno mijenjati posadu, osim ako je to potrebno zbog više sile;

(e) plovila NNN ne smiju obavljati ribolov u vodama Zajednice i ne smiju se zakupljivati;

(f) države članice ne smiju odobriti plovilima NNN da plove pod njihovom zastavom i moraju poticati uvoznike, prijevoznike i druge sektore da ne posluju s takvim plovilima i da ne prekrcaju ribu koju su ulovila ta plovila;

(g) zabranjen je uvoz ribe koja dolazi s plovila NNN.

2. Čim NAFO donese novi popis plovila NNN, Komisija će izmijeniti popis plovila NNN kako bi bio u skladu s NAFO-ovim popisom.







POGLAVLJE VII.

ZAVRŠNE ODREDBE

Članak 70.

Postupak u slučaju izmjena

Na prijedlog Komisije Vijeće može kvalificiranom većinom izmijeniti odredbe ove Uredbe kako bi se u pravo Zajednice prenijele NAFO-ove mjere očuvanja i provedbe koje postanu obvezujuće za Zajednicu.

Članak 71.

Stavljanje izvan snage

Uredbe (EZ) br. 1262/2000, (EZ) br. 3069/95, (EZ) br. 3680/93, (EEZ) br. 189/92, (EEZ) br. 1956/88 i (EEZ) br. 2868/88 stavljaju se izvan snage.

Članak 72.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.









PRILOG I.

POPIS VRSTA







Hrvatski naziv Znanstveni naziv Troslovna šifra Pridnene ribe Bakalar Gadus morhua COD Bakalarka Melanogrammus aeglefinus HAD Atlantski bodečnjaci Sebastes sp. RED Zlatni bodečnjak Sebastes marinus REG Kljunasti bodečnjak (dubokovodni) Sebastes mentella REB Akadijski bodečnjak Sebastes fasciatus REN Srebrni oslić Merluccius bilinearis HKS Crveni oslić (*) Urophycis chuss HKR Crni bakalar (= koljuška) Pollachius virens POK Američki iverak Hippoglossoides platessoides PLA Jezičac Glyptocephalus cynoglossus WIT Žutorepa limanda Limanda ferruginea YEL Grenlandski list Reinhardtius hippoglossoides GHL Atlantski veliki list Hippoglossus hippoglossus HAL Zimski iverak Pseudopleuronectes americanus FLW Zubati iverak Paralichthys dentatus FLS Staklasti romb Scophthalmus aquosus FLD Plosnatice (NS) Pleuronectiformes FLX Američka grdobina Lophius americanus ANG Američka lastavica Prionotus sp. SRA Atlantski mali bakalar Microgadus tomcod TOM Plava antimora Antimora rostrata ANT Ugotica pučinka Micromesistius poutassou WHB Modra usnača Tautogolabrus adspersus CUN Manjić jednoperajni Brosme brosme USK Grenlandski bakalar Gadus ogac GRC Manjić morski Molva dypterygia BLI Manjić atlantski Molva molva LIN Kvrgavi prasac Cyclopterus lumpus LUM Sjeverna kraljevska sjenka Menticirrhus saxatilis KGF Sjeverna napuhača Sphaeroides maculatus PUF Ribe iz roda Lycodus (nespecificirano) Lycodes sp. ELZ Macrozoarces americanus Macrozoarces americanus OPT Polarni bakalar Boreogadus saida POC Oblokljuni rilaš Coryphaenoides rupestris RNG Miš bodljaš Macrourus berglax RHG Hujice Ammodytes sp. SAN Myoxocephalus sp. Myoxocephalus sp. SCU Stenotomus chrysops Stenotomus chrysops SCP Tautoga Tautoga onitis TAU Lopholatilus chamaeleonticeps Lopholatilus chamaeleonticeps TIL Bijeli oslić (*) Urophycis tenuis HKW Morske mačke (nespecificirane) Anarhicas sp. CAT Prugasta morska mačka Anarhichas lupus CAA Pjegasta morska mačka Anarhichas minor CAS Pridnene ribe (nespecificirane) GRO Pelagijske vrste Atlantski sleđ Clupea harengus HER Skuša Scomber scombrus MAC Peprilus triacanthus Peprilus triacanthus BUT Brevoortia tyrannus Brevoortia tyrannus MHA Proskok Scomberesox saurus SAU Zaljevski inćun Anchoa mitchilli ANB Strijelka Pomatomus saltatrix BLU Konjski trnobok Caranx hippos CVJ Trupac Auxis thazard FRI Kraljevska skuša Scomberomourus cavalla KGM Atlantska lokarda Scomberomourus maculatus SSM Lepezasta sabljarka Istiophorus platypterus SAI Bijeli iglan Tetrapturus albidus WHM Plavi iglan Makaira nigricans BUM Sabljan Xiphias gladius SWO Tunj dugokrilac Thunnus alalunga ALB Palamida Sarda sarda BON Trup crnopjeg Euthynnus alletteratus LTA Tunj velikooki Thun